title: Drizzt Do’Urden

text: Drizzt on luonteeltaan rauhanomainen ja yrittää aina välttää taistelua, paitsi pahoja rotuja kuten örkkejä ja jättejä vastaan. Drizztillä on myös hyvin ankara omatunto, jonka takia hän kärsii omantunnontuskia aina tapettuaan ihmisen, haltian, kääpiön tai jopa omaan kansaansa kuuluvan drowin, vaikka on surmannutkin vain pelastaakseen henkensä.


title: Drizzt Do’Urden

text: Drizzt on taistelussa erittäin itsevarma aina siihen pisteeseen asti, että hänen ystävänsä uskovat sen vielä koituvan hänen kohtalokseen. Tunne-elämässä Drizzt on kuitenkin usein hyvin epävarma. Varsinkin kirjasarjan alkupuolella Drizzt masentui aina, kun joku kaupunki torjui hänet hänen syntyperänsä vuoksi, mutta myöhemmin hän oppi jättämään tällaiset hylkäämiset omaan arvoonsa. Drizzt noudattaa tiukkoja moraalisia periaatteita, koska haluaa epätoivoisesti erottua kansansa muista jäsenistä.


title: Drizzt Do’Urden

text: Uumenenalassa Drizzt joutui kuitenkin tutustumaan vaistojen hallitsemaan puoleen itsestään, jota hän kutsuu Metsästäjäksi. Metsästäjänä ollessaan Drizzt on lähes voittamaton taistelussa, mutta unohtaa kaikki arvonsa ja periaatteensa muuttuen täydelliseksi tappokoneeksi vailla omaatuntoa. Drizzt pystyy vieläkin kutsumaan esiin tämän puolen itsestään kun on vihainen tai epätoivoinen, mutta ei mielellään tee sitä, sillä Drizztin arvojen mukaan on paljon tärkeämpää, mihin sapeleitaan käyttää kuin se miten niitä käyttää.


title: Drizzt Do’Urden

text: Matkojensa varrella Drizzt on ehtinyt kerätä monia mahtavia taikaesineitä ja varusteita, joista osa on jo tuhoutunut tai hukkunut ja osa yhä hänen hallussaan. Muun muassa hänen drow-sapelinsa ja piwafwinsa (drowien käyttämä viitta) eivät kestäneet auringonvaloa ja tuhoutuivat hänen tullessaan taivaanalaiseen maailmaan. Puolituisen kivi -kirjassa Drizzt käytti lumottua naamiota, joka muutti hänet maanpinnan haltian näköiseksi. Useissa kirjoissa Drizzt käyttää myös kääpiöiden takomaa mithrilpanssaria. Drizztin tärkeimmät varusteet on esitelty alempana tällä sivulla. Ne ovat sapelit Tuike ja Jäänsurma, Guenhwyvarin patsas ja hänen nopeutta lisäävät nilkkarenkaansa.


title: Drizzt Do’Urden

text: Drizzt hukkasi aiemman sapelinsa jahdatessaan Entreriä, joka oli siepannut Regisin. Regisin pelastusmatkalla hän kuitenkin kävi velho Malchor Harpellin tornissa ja huomatessaan Drizztin toisen sapelin puuttuvan Malchor tarjosi Drizztille uuden sapelin ja nähtyään millainen sapeli oli kyseessä Drizzt otti lahjan mielellään vastaan.


title: Drizzt Do’Urden

text: Kun Drizzt otti sapelin käteensä, hän huomasi sen olevan täydellisesti tasapainotettu. Hän myös aisti siinä asuvan lumouksen, joka teki siitä terävämmän ja esti sitä tylstymästä. Miekka oli myös kaunis, sillä sen kahvaa koristi tähden muotoon leikattu sininen safiiri. Tuikkeen terä myös hohtaa sinisenä, kun vihollisia on lähettyvillä, mutta Drizzt voi tahdonvoimallaan estää tämän hohteen jos haluaa pysytellä piilossa. Drizzt käyttää Tuiketta vasemmalla kädellään.


title: Drizzt Do’Urden

text: Oikeassa kädessään Drizztillä on vieläkin mahtavampi sapeli nimeltään Jäänsurma, jonka hän sai samannimisen lohikäärmeen pesästä surmattuaan sen asukkaan Wulfgarin kanssa.


title: Drizzt Do’Urden

text: Myös Jäänsurma on täydellisesti tasapainotettu ja lumottu pysymään aina terävänä. Jäänsurman kahvaan on kaiverrettu taitavasti hyökkäävän kissapedon pää. Jäänsurman todellinen mahti tuli kuitenkin esiin vasta myöhemmin, kun Drizzt taisteli Errtua vastaan. Miekka suojeli Drizztiä demonin tulelta ja jopa sammutti Errtun tulisen auran. Normaalit aseet eivät voi vahingoittaa Errtun kaltaisia mahtavia demoneita, mutta Jäänsurma on suunniteltu tuliolentoja vastaan taisteluun. Osuessaan Errtuun se alkaa välittömästi täristä imien elinvoimaa demonista.


title: Drizzt Do’Urden

text: Jäänsurman ominaisuus suojata käyttäjäänsä tulelta pelastaa kumppanit monta kertaa varmalta kuolemalta. Drizztin se pelastaa Errtulta ja uudelleen Drizzt käyttää sitä sammuttamaan Obouldin tulisen miekan. Miekka pelastaa myös Bruenorin, kun hän hyppää palavan öljyn peitossa olevan lohikäärme Synkänhohdon selkään tappaakseen sen.


title: Drizzt Do’Urden

text: Guenhwyvar on mahtava musta pantteri, joka asuu tähtien maailmantasolla. Kissa voidaan kuitenkin kutsua aineelliseen maailmaan kivisen pienoismallin avulla, joka toimii porttina maailmantasojen välillä. Guenhwyvar ei voi kuolla aineen maailmantasolla, sillä jos se kuolee se vain palaa toipumaan omalle maailmantasolleen. Guen ei myöskään voi pysytellä aineen maailmantasolla pitkään, koska se kuluttaa Guenhwyvarin voimia, jotka kuitenkin palaavat sen päästessä takaisin tähtien maailmantasolle.


title: Drizzt Do’Urden

text: Guenhwyvar painaa noin 250 kiloa ja on kolme metriä pitkä. Säkäkorkeus yltää ”pitkän miehen rintaan asti”. Guenhwyvar on jopa pantteriksi uskomattoman nopea, ketterä ja voimakas ja tämän takia arvokas liittolainen taistelussa.


title: Drizzt Do’Urden

text: Drizzt tutustuu Guenhwyvariin ollessaan drow-partion tiedustelijana. Samassa partiossa partioi Masoj Hun’ett, joka omistaa Guenhwyvarin patsaan ja lähettää kissan usein tiedusteluretkille Drizztin kanssa. Näillä retkillä Drizzt ystävystyi Guenhwyvarin kanssa. Drizzt ei ikinä pitänyt Guenhwyvaria lemmikkinä vaan vertaisenaan älykkäänä kumppanina, jollainen kissa todellisuudessa onkin. Kerran partioretkellä Drizzt näki kuinka Masoj pakotti Guenhwyvarin tappamaan viattomia maahisia ja näki myös Guenhwyvarin vastahakoisuuden tähän tehtävään. Niinpä Drizzt surmasi Masoj Hun’ettin ennen pakenemistaan Uumenenalan tunneleihin. Tämän jälkeen Guenhwyvar on pelastanut Drizztin lukemattomia kertoja erilaisissa tilanteissa.


title: Drizzt Do’Urden

text: Nopeutta lisäävät nilkkarenkaat Drizzt ottaa Baenren huoneen asemestarilta Dantragilta voitettuaan hänet kaksintaistelussa. Dantrag oli ymmärtänyt renkaiden käyttötarkoituksen väärin ja käytti niitä ranteissaan. Tämä teki hänen iskuistaan hämmästyttävän nopeita, mutta taistelun kuluessa Drizzt huomasi että Dantrag ei ollut soturina hänen tasoaan ja ylivoimaisesta nopeudestaan huolimatta Dantrag hävisi ottelun.


title: Drizzt Do’Urden

text: Saatuaan renkaat haltuunsa Drizztkin piti niitä aluksi käsissään, mutta huomasi pian että niistä oli enemmän haittaa kuin hyötyä. Hetken mietittyään Drizzt oivalsi laittaa renkaat nilkkoihinsa. Niiden ansiosta Drizzt pystyy uskomattoman nopeisiin väistöihin ja juoksupyrähdyksiin. Tällä tavalla käytettynä renkaista oli Drizztille todellista hyötyä tehden hänestä entistäkin mahtavamman soturin.


title: Drizzt Do’Urden

text: Drizzt on maailman parhaita sotureita ja taistelee kahta sapelia käyttäen (dual long sword -style). Tämä tyyli on drow-haltioiden keskuudessa suosittu, kun taas ihmiset (Entreri) käyttävät yleensä toisessa kädessä miekkaa ja toisessa tikaria(Short+Long sword -style). Miekkailukykyjensä lisäksi Drizzt on hämmästyttävän tarkka ampumaan jousella. Tämän taidon hän oppi Montoliolta.


title: Drizzt Do’Urden

text: Matriarkka Malice halusi Drizztistä alun perin tulla velhon, mutta Drizztin isä sai Malicelta luvan kouluttaa Drizztin soturiksi, koska Drizztin käsien nopeus ja koordinaatio olivat niin uskomattomat. Drizzt muun muassa nappasi kymmenen ilmaan heitettyä kolikkoa ennen kuin yksikään putosi maahan.


title: Drizzt Do’Urden

text: Zaknafein opetti Drizztille drowien taistelutekniikat sekä sapeleilla että muilla aseilla, mutta sapelit sopivat Drizztin taistelutyyliin parhaiten. Zaknafein opetti Drizztille myös että kuka vain pystyy toistamaan iskusarjat virheettömästi harjoiteltuaan, mutta improvisaatio ja mielikuvitus tekevät soturista todellisen mestarin. Drizzt on hyvin nopea ja ketterä ja käyttää tämän takia paljon nopeita väistöjä ja valeiskuja vastustajiensa voittamiseen.


title: Drizzt Do’Urden

text: Drizztillä on myös synnynnäisiä drow-kykyjä. Hän voi manata pimeyden kehän vastustajiensa päälle. Tämän kehän sisällä Drizzt tai hänen vastustajansa eivät voi nähdä mitään. Pimeässä taistellessaan Drizzt luottaa kuuloonsa ja tuntoaistiinsa arvioiden ilmavirroista soturinvaistoillaan vastustajan seuraavan iskun. Pimeyden kehän sisällä Drizzt on lähes voittamaton, sillä droweilla on omat tekniikkansa sokkona taistelua varten. Esimerkiksi hyökkäys, jossa Drizzt alkaa pyöriä iskien joka puolelle ympärilleen ja jokainen isku on myös puolittain torjunta. Vaihtoehtoisesti Drizzt voi perääntyä pimeyden kehästä saaden aikaa päästä takaisin tasapainoon. Toinen Drizztin drow kyky on vaarattoman haltiatulen manaaminen. Tuli ei polta, mutta valaisee Drizztin vastustajat. Tätä kykyä Drizzt käyttää usein jahdatessaan jotakuta. Drizzt käyttää haltialiekkejä myös hiisiä ja jättiläisiä vastaan säikäyttääkseen ne pakosalle.


title: Cliff Richard

text: Sir Cliff Richard, OBE (oikealta nimeltään Harry Rodger Webb; s. 14. lokakuuta 1940 Lucknow, Intia) on brittiläinen pop- ja rocklaulaja. The Shadows toimi Cliff Richardin taustayhtyeenä 1950- ja 1960-lukujen taitteessa. The Shadows alkoi menestyä instrumentaaliyhtyeenä 1960-luvun alussa ja yhteistyö Richardin kanssa hiipui. Richard on myös edustanut Isoa-Britanniaa kahdesti Eurovision laulukilpailussa, vuosina 1968 (2. sija) ja 1973 (3. sija).


title: Cliff Richard

text: Kristillinen vakaumus ja pehmeämpi musiikin esittämistapa on johtanut siihen, että hänen imagonsa on enemmän pop- kuin rock-imago. Cliff Richard on ainoa taiteilija, joka on esiintynyt Ison-Britannian singlelistoilla kaikkina kuutena vuosikymmeninä (1950-2000-luvuilla). Cliff Richard on myynyt urallaan yli 250 miljoonaa levyä. Brittiläisillä listoilla hänellä on ollut 20 singleä, albumia ja EP-levyä jotka ovat nousseet TOP 20:n joukkoon, enemmän kuin yhdelläkään muulla artistilla.


title: Cliff Richard

text: Cliff Richard on syntynyt Intiassa. Hänen perheensä muutti Kalkuttaan Cliffin ollessa vuoden ikäinen. Webbin perhe muutti Britanniaan vuonna 1947 ja lopulta Cheshuntin kaupunkiin vuonna 1951. Harry Webbistä tuli rock and roll -yhtye Driftersin laulaja. Yhtye otti käyttöön nimen "Cliff Richard and the Drifters". Yhtyeen muut jäsenet olivat Ian "Sammy" Samwell, Terry Smart ja Norman Mitham. Richard solmi levytyssopimuksen EMI-levy-yhtiön kanssa ilman yhtyettä vuonna 1958. Hän lauloi EMI-yhtiössä vuoteen 2004 asti. Richard levytti ensimmäisen singlensä 24. heinäkuuta 1958 Drifters-yhtyeen kanssa. B-puolen "Move it" -kappaleesta tuli menestys, ja se nousi Britannian listoilla toiselle sijalle.


title: Cliff Richard

text: Uransa alussa Cliff Richardia markkinoitiin brittiläisenä vastineena Elvis Presleylle. Richard omaksui Presley-tyylisen pukeutumisen ja hiustyylin. Vuosina 1958 ja 1959 ilmestyivät kappaleet "High Class Baby" ja "Living Lovin Doll", jossa Drifters oli palannut Richardin taustalle. Yhtyeen jäsenet olivat vaihtuneet, Jet Harris, Tony Meehan, Hank Marvin ja Bruce Welch. Yhtye otti uuden nimen "The Shadows", sillä Yhdysvalloissa oli jo saavuttanut mainetta The Drifters -niminen yhtye. Shadows levytti ilman Cliff Richardia instrumentaalikappaleen "Apache" vuonna 1960, jota on sanottu brittiläisen rockkitaramusiikin syntyhetkeksi. He saavuttivat viisi ykkössijaa Britannian listoilla.


title: Cliff Richard

text: Richardin viides single "Living Doll" oli menestys. Kappaleista "Travelin´ Light", "Please Don't Tease", "I Love You", "Theme for a Dream" tuli hyvin suosittuja, ja ne vahvistivat Richardin asemaa mainstreampopin esittäjänä. Cliff Richard levytti myös ilman Shadowsia. Listoille nousseet singlet vuodesta 1962 lähtien olivat: "It's All in the Game", "Constantly", "The Minute You're Gone" ja "Wind Me Up (let me go)". Cliff Richard ja The Shadows olivat kiertueella Yhdysvalloissa 1960 ja vastaanotto oli pääosin hyvä. Yhtye esiintyi myös "The Ed Sullivan Show" -TV-ohjelmassa. Englannissa Cliff ja The Shadows olivat syy EMI-yhtiön kasvavaan kiinnostukseen rockmusiikkia kohtaan ja ylipäänsä musiikkityylin kasvavaan suosioon. Cliff ja the Shadows esiintyivät lukuisissa elokuvissa, huomattavimmat elokuvat olivat "The Young Ones", "Summer Holiday", "Wonderful Life" ja "Finders Keepers".


title: Cliff Richard

text: The Beatles -yhtyeen menestys ei vaikuttanut Cliff Richardin uraan samalla tavoin kuin monien muiden brittiläisten rock-artistien. Beatlesin läpimurto Yhdysvalloissa avasi ovet myös muille brittiartisteille, mutta Richard ei vielä 1960-luvulla onnistunut saavuttamaan suosiota Amerikassa.


title: Cliff Richard

text: Toinen tärkeä muutos oli Richardin kääntyminen kristityksi vuonna 1964. Cliff Richard oli jo lopettamassa uraansa, mutta kristityt ystävät neuvoivat häntä jatkamaan. Richard levytti jonkin verran hengellistä musiikkia. Hän levytti vielä Shadowsin kanssa.


title: Cliff Richard

text: Cliff Richardin ensimmäinen oikea näyttelijän rooli oli elokuvassa "Two a Penny" 1968. Hän myös edusti kahdesti Yhdistynyttä kuningaskuntaa Eurovision laulukilpailussa, molemmilla kerroilla menestyksellä. Hänen ensimmäinen,"Congratulations" 1968 oli kansainvälinen menestys ja hän sijoittui toiseksi Espanjan Massielin jälkeen. Vuonna 1973 hän tuli kolmanneksi kappaleella "Power to All Our Friends".


title: Cliff Richard

text:
Vuonna 1968 Shadows-yhtye hajosi ja Richard jatkoi levyttämistä ilman yhtyettä.
1970-luvulla Richard esiintyi televisio-ohjelmissa, kuten "It's Cliff". Vuonna 1972 hän teki ensimmäisen duettonsa Olivia Newton-Johnin kanssa. Hän esiintyi elokuvassa "Take Me High" 1973.


title: Cliff Richard

text: 1976 albumi "I'm Nearly Famous", sisälsi kappaleen "Devil Woman", josta tuli Richardin ensimmäinen todellinen hitti Yhdysvalloissa. 1979 kappaleesta "We Don't Talk Anymore" tuli ykköshitti Britanniassa ja USA:n listalla se nousi kymmenennelle sijalle.


title: Cliff Richard

text: Cliff Richard lyötiin ritariksi 25. lokakuuta 1995. Vaikka Bob Geldof aateloitiin aikaisemmin, Cliff Richard on ensimmäinen rocktähti, joka sai arvonimen "Sir".


title: Cliff Richard

text: 2000-luvulla Sir Cliff Richard on ollut yksi näyttävimmistä kampanjoijista pidennettäessä muusikkojen tekijänoikeuden lähioikeuksien suojaa 50 vuodesta 70 vuoteen.


title: Suwa

text: Suwa () on Japanin kaupunki Honshūn saarella Chūbun tai Kōshin’etsun alueella Naganon prefektuurissa. Se sijaitsee prefektuurin keskiosassa vuorten ympäröimän Suwajärven etelärannalla Matsumoton kaakkoispuolella. Suwassa on 49 362 asukasta (vuonna 2017) ja sen pinta-ala on 109,91 neliökilometriä.


title: Suwa

text: Kaupunkioikeudet Suwa sai kuntaliitoksen myötä vuonna 1941. Kaupungissa sijaitsee Suwa-taisha, yksi Japanin vanhimmista ja tärkeimmistä šintolaisista pyhäköistä. Se toimii yli 10 000 haarapyhäkön pääpyhäkkönä. Kaupungin elämää rytmittävätkin pyhäkön rituaalit ja festivaalit, joista vaikuttavimpiin kuuluu joka kuudes vuosi järjestettävä Onbashira-festivaali, jossa suuria puunrunkoja kuljetetaan vuorilta alas pyhäkölle. Edo-kaudella Suwa kehittyi Suwan daimiokunnan linnanaluskaupunkina. Suwan Takashiman linna rakennettiin uudelleen vuonna 1970. Kaupungin nähtävyyksiin kuuluvat myös 1 500–1 900 metrin korkeudella sijaitseva Kirigaminen ylänkö, Kamisuwan kuuma lähde ("onsen") ja Suwajärvellä järjestettävät ilotulitukset. Suwaa palvelee JR Higashi-Nihonin Chūō-päälinja.


title: Celia Cruz

text: Celia Cruz (21. lokakuuta 1924 Havanna – 16. heinäkuuta 2003 New Jersey) oli kuubalainen salsa-laulaja. Hän vietti suurimman osan elämästään Yhdysvalloissa.


title: Celia Cruz

text: Celia Cruz aloitti laulamisen jo lapsena. Hänen ensimmäiset levytyksensä tehtiin Venezuelassa vuonna 1948. Vuonna 1950 Cruz liittyi La Sonora Matanzera -yhtyeeseen, jossa hän oli vuoteen 1965 saakka. Cruz muutti Yhdysvaltoihin vuonna 1960. Vuonna 1962 hän meni naimisiin trumpetisti Pedro Knightin kanssa. Vuonna 1974 Cruz äänitti Johnny Pachecon kanssa albumin "Celia y Johnny", joka myi kultaa. Tämän jälkeen Cruz esiintyi muun muassa Fania All-Stars -yhtyeen kanssa. Vuonna 1991 hän esitti kuubalaisen pop-muusikko Martikan kanssa kappaleen ”Mi tierra”. Cruz kuoli aivokasvaimeen 16. heinäkuuta 2003. Laulajan kuoleman jälkeen julkaistiin vielä hänen viimeinen albuminsa, "Regalo del Alma". Se ilmestyi helmikuussa 2004.


title: Ken Masters

text: Ken Masters () on Capcomin luoma videopelihahmo Street Fighter -pelisarjassa. Hän on pelisarjan päähahmon Ryun paras ystävä ja lähin kilpakumppani. Ken on 175 senttimetriä pitkä ja painaa 72 kg.


title: Ken Masters

text: Alun perin Ken Masters perustui samaan hahmomalliin kuin Street Fighter -sarjan maskottihahmo Ryu, joten heidän liikkeensä olivat täysin samanlaisia. Tarkoitus oli saada mahdollisuus tasavertaiseen "peiliotteluun", jossa vastustaja olisi aivan samanlainen omaan hahmoonsa nähden.


title: Ken Masters

text: in myötä Capcom muutti "yläkoukkuveljeksiä" hieman. Syy tähän oli Street Fighter II: Champion Editionin kahden saman taistelijan ottelut toisiaan vastaan (esimerkiksi Zangief vs. Zangief). Tämän takia olisi ollut turhaa pitää kahta identtistä taistelijaa riveissä, joten Ryun ja Kenin liikkeitä muunneltiin hieman. Ryulle annettiin vahvemmat "Hadokenit" ("tulipallo" tai suoraan käännettynä "aaltoliikenyrkki") ja vahvempi "Tatsumakisenpukyaku" ("hurrikaanipotku" tai "pyörivä hurrikaanipotku"), joka pystyi kaatamaan vastustajan yhdellä iskulla. Vastaavasti Ken sai enemmän kantomatkaa "Shoryukeniinsä" ("lohikäärmenyrkki" tai "nouseva lohikäärmenyrkki") ja nopeamman Tatsumakisenpukyakun. Tämän vuoksi Ken oli heikompi, mutta nopeampi kuin Ryu; vaikka monet väittävät, että heissä ei ole mitään eroa, nämä pienet erot ovat loppujen lopuksi valtavia.


title: Ken Masters

text: Super Street Fighter II:ssa Kenin yhtäläisyydet Ryuhun vain vähenivät, kun hänelle annettiin liekehtivä Shoryuken. Syy tähän oli Champion Editioninissa ilmennyt ohjelmointivirhe, jossa Ryun Hadoken muuttui punaiseksi. Aluksi tätä luultiin erittäin salaiseksi liikkeeksi, mutta Capcom tähdensi, että kyseessä oli pelkkä virhe. Tästä virheestä tehtiin kuitenkin liike Ryulle SSF II:een ja koska Ryu sai uuden liikkeen, annettiin Kenillekin uusi liike. Kenin uusi liike oli Shoryuken, joka sai vastustajan syttymään tuleen. Liike on kuin mikä tahansa muukin Shoryuken, mutta vahvempi.


title: Ken Masters

text: Seuraavassa Street Fighter II -sarjan pelissä, Super Street Fighter II Turbossa, esiteltiin "Super Combot", joissa voitiin laukaista erittäin tappava liike, jos pelaajalla oli tarpeeksi supervoimaa. Ken sai liikkeen nimeltä Shoryu Reppa ("nouseva lohikäärme-pyörremyrsky" tai "nouseva lohikäärmesarja"), jossa hän tekee peräkkäin kolme Shoryukenia. Ken sai myös muutaman erilaisen liikkeen, mutta silti vain tavallisen potkuliikkeen kuten jalanpudotuksen.


title: Ken Masters

text: Street Fighter III:een mennessä Ken on saanut useita eri nimikkoliikkeitä, kuten jo mainitun Shoryu Reppan, Shinryukenin (Lohikäärmejumalanyrkki) ja Shippujinraikyakun (Ukkossalamapotku), jotka hän sai Street Fighter Alpha -sarjasta. Street Fighter EX3:ssa Kenillä oli myös ”Meteor Combo” nimeltään ”Kuzuuryu Reppa”, joka on kolmen jo edellä mainitun Super Combon sekoitus.


title: Ken Masters

text: Ken syntyi 14. helmikuuta (joka tunnetaan myös ystävänpäivänä) vuonna 1965 Yhdysvalloissa. Kenin sukujuuret ja etnisyys ovat monikulttuurisia, koska hänen isänsä on puoliksi valkoihoinen ja puoliksi japanilaissyntyinen ja hänen äitinsä on kokonaan japanilaissyntyinen. Kenin ollessa noin 12-vuotias hänen rikas hotellipohatta isänsä päätti pojan tarvitsevan opetusta itsekurista, ettei hänestä tulisi hemmoteltua kakaraa, joka eläisi Masters suvun omaisuudella. Tämän myötä isä lähetti Kenin Japaniin parhaan ystävänsä salaperäisen karatemestarin Goukenin luokse. Aluksi Ken oli erittäin haluton oppimaan Goukenin opetuksia ja halusi palata takaisin Yhdysvaltoihin, mutta alkoi myöhemmin kunnioittamaan mestariaan. Ken ystävystyi myös Goukenin adoptiopojan Ryun kanssa.


title: Ken Masters

text: Kenin täyttäessä 23 vuotta, Gouken päätti että molemmat hänen oppilaansa olivat kasvaneet ja oppineet riittävästi ollakseen hyviä taistelijoita, jonka myötä he saisivat lähteä omille teilleen. Ryu päätti matkustaa ympäri maailmaa jatkaakseen harjoitteluaan, kun taas Ken oli iloinen saadessaan palata takaisin kotimaahansa. Paluun myötä hän otteli useissa eri taistelulajien turnauksissa pitkin Yhdysvaltoja, voittaen myös suurimman osan niistä.


title: Ken Masters

text: Ken ei ottanut osaa alkuperäiseen ”World Warrior” -turnaukseen, johon ensimmäinen Street Fighter sijoittuu. Hän kuitenkin taisteli ”US Martial arts” -turnauksessa ja voitti sen. Turnauksessa hän otteli ensiksi Allenin kanssa, henkilön, jonka uskottiin voittavan koko turnaus. Kuitenkin Ken voitti hänet hetkessä ja voitettuaan sanoi Allenille, että hän näkee elämänsä liian kapeana. Tämä innosti Allenia jatkamaan harjoittelua. Ken voitti turnauksen ja saavutti näin saman kuin Charlie kahtena edellisenä vuonna. Samaisessa turnauksessa hän tapasi Elizan, josta tuli myöhemmin Kenin tyttöystävä. Turnauksen jälkeen Ken palasi mestarinsa Goukenin luokse kertoakseen hyvät uutiset. Hän kuitenkin löysi mestarinsa kuolleena, tämän veljen Akuman tappamana. Ken hyökkäsi saman tien kostamaan mestarinsa kuolemaa, mutta häviää Akumalle. Sittemmin Ken ryhtyy vaeltelemaan pitkin maailmaa etsien Akumaa ja ystäväänsä Ryuta. Hän haluaisi kertoa Ryulle heidän mestarinsa kohtalosta, toivoen samalla ottelevansa uudestaa Ryuta vastaan ja tällä kertaa myös voittavan. Ken lopulta löytää Ryun, joka on apea nähdessään vanhan ystävänsä. Ken kuitenkin suostuttelee Ryuta sparraamaan hänen kanssaan ja huomaa muutaman päivän aikana, kuinka stressaantunut Ryu onkaan viime ottelusta Sagatia vastaan. Ryu selittää Kenille tuntiessaan palavaa raivoa sisällään, voima joka yrittäisi ottaa Ryun kehon valtaansa. Ken antaa Ryulle punaisen otsanauhansa ja käskee häntä pysymään keskittyneenä. Ken palaa kotiin ja ryhtyy harjoittelemaan entistä kovemmin.


title: Ken Masters

text: Ken menee naimisiin tyttöystävänsä Elizan kanssa Street Fighter II:n loputtua. (Eliza on Guilen vaimon sisko, joka tekee Kenistä ja Guilesta toistensa lankoja, mutta siltikään he eivät ole läheisiä.) Street Fighter III:n aikaan Kenillä ja Elizalla on lapsi nimeltä Mel Masters. Kenillä on myös kasvattilapsi ja oppipoika nimeltään Sean, joka on Kenin suuri ihailija.


title: Ken Masters

text: Ken oli listattu vuonna 2008 sijalle kuusi IGN-sivuston laatiman 25 parasta Street Fighter hahmoa.


title: Ken Masters

text: GameDaily sivusto listasi Kenin sijalle kuusi laatimassaan kautta-aikain 20 parasta Street Fighter hahmoa.


title: Ken Masters

text: Kenillä on ollut litania ääninäyttelijöitä; tässä muutamia heistä.


title: Radiopuhelimet

text: Radiopuhelimet on Oulussa vuonna 1986 perustettu rockyhtye. Yhtyeen perustivat Kansanturvamusiikkikomissio-yhtyeen entiset soittajat Jarno Mällinen, Jyrki Raatikainen ja Jukka Kangas yhdessä Ei!Ei-yhtyeessä laulaneen Jyrki Mäen kanssa. Yhtye on julkaissut 12 albumia sekä muutamia lyhyempiä äänitteitä. Radiopuhelimet-yhtyeen musiikille on ominaista aggressiivisuus, vahva rytmipohja ja omaperäiset sanoitukset.


title: Radiopuhelimet

text: Yhtye on tehnyt kaksi näytelmää Nälkäteatterin ja ohjaaja Juha Hurmeen kanssa: "Radiopuhelimet" vuonna 2000 ja "Tommi" vuonna 2005. Juha Hurme on myös toimittanut kirjan, "Radiopuhelimet" (2006) yhdessä Radiopuhelimien J. A. Mäen kanssa. Kirjan on kirjoittanut pääasiallisesti yhtyeen nykyinen kokoonpano. Yhtyeen Ei kenenkään maa-albumi on soitettu akustisin instrumentein.


title: Radiopuhelimet

text: Tähän on esitetty Radiopuhelimet-yhtyeen lisäksi sitä edeltäneen Kansanturvamusiikkikomissio-yhtyeen vaiheet. Yhtyeessä esiintyi Raatikaisen, Mällisen ja Kankaan lisäksi basisti Pekka Salonsaari ja laulaja Antti "Penttla" Penttilä.


title: Aivotulehdus

text: Aivotulehdus (aivokuume, enkefaliitti) on aivojen tulehdus. Sen aiheuttaa useimmiten virus, mutta sen voi aiheuttaa myös bakteeri, tai se voi olla jonkin muun sairauden, kuten vesikauhun, sikotaudin, herpes simplexin tai kupan, komplikaatio. Aivotulehduksen oireita ovat kuume, päänsärky, oksentelu, kouristelu, alentunut tajuisuus ja valonarkuus. Joskus potilailla esiintyy myös muun muassa niskan jäykkyyttä, ataksiaa ja persoonallisuuden muutoksia.


title: Aivotulehdus

text: Aivotulehdus johtaa joskus koomaan tai jopa kuolemaan. Se aiheuttaa joskus pysyviä keskushermostovaurioita, ja sairaus on mahdollinen kuurosokeuden syy. Meningoenkefaliitista voidaan puhua, jos myös aivokalvot ovat tulehdustilassa.


title: Aivotulehdus

text: Aivotulehduksen aiheuttava virus on tarttuva. Sairauden akuutti vaihe kestää useimmiten enintään noin viikon, vaikka täysi toipuminen saattaa viedä huomattavasti kauemmin. Vakava aivokuume voi vaurioittaa keskushermostoa pysyvästikin.


title: Aivotulehdus

text: Mikäli aivokuume oireilee hyvin lievästi, potilas saattaa selvitä kotihoidolla. Useimmat kuitenkin tarvitsevat sairaalahoitoa. Aivokuume voi olla tappava varsinkin pikkulapsilla ja vanhoilla ihmisillä.


title: Aivotulehdus

text: Aivokuumeen ennuste vaihtelee. Herpesenkefaliittiin liittyy asikloviirihoidosta huolimatta 19–28 %:n kuolleisuus, ja hengissä selvinneistäkään suurin osa ei toivu sairaudesta täysin. Suomessa 70 % tervehtyy muiden virusten aiheuttamista aivokuumeista. Sairautta esiintyy kaiken ikäisillä, etupäässä kuitenkin lapsilla, ikääntyneillä ja heillä, joilla immuunijärjestelmä on jostain syystä heikennyt.


title: Aivotulehdus

text: Enkefaliiteilla on lukuisia aiheuttajia, ja toisinaan sairaus jää etiologialtaan epäselväksi. Erään tutkimuksen mukaan vuosittain 1,5 sadastatuhannesta suomalaisesta sairastuu enkefaliittiin. Lapsilla sairauden uskotaan olevan yleisempi. Japanin aivotulehdus aiheuttaa vuosittain noin 15 000 kuolemaa. Sitä esiintyy Japanissa, Kiinassa, Koreassa, Taiwanissa, Kaakkois-Aasiassa ja Papua-Uudessa-Guineassa.


title: The New York Times

text: The New York Times (lyh. NYT) on New Yorkissa julkaistava, Yhdysvaltojen merkittävimpiin kuuluva sanomalehti. Se perustettiin vuonna 1851. Vuoteen 2017 mennessä "New York Times" on saanut journalismin Pulitzer-palkintoa.


title: The New York Times

text: Vuonna 2013 lehden keskimääräinen levikki oli arkipäivisin ja . Lehdellä on New Yorkin alueella kuusi toimitusta, muualla Yhdysvalloissa 11 ja ulkomailla 26.


title: The New York Times

text: Lehden arvioidaan olevan poliittisesti lähellä Yhdysvaltain demokraattista puoluetta. Vuodesta 1960 lähtien se on aina tukenut presidentinvaaleissa demokraattien presidenttiehdokasta.


title: The New York Times

text: The New York Timesin perustivat 18. syyskuuta 1851 Henry Jarvis Raymond ja George Jones.


title: The New York Times

text: 2000-luvun lopulla "The New York Times" vähensi toimittajia ja alensi toimittajien palkkoja. Kuten useissa muissa amerikkalaislehdissä, lehden ilmoitustulot ovat internetin vaikutuksesta pienentyneet ja tilaajat vähentyneet.


title: The New York Times

text: Vuoden 2011 alusta lehti muuttui internetissä pääosin maksulliseksi, sen irtonumeron hinta kaksinkertaistettiin ja panostettiin laatujournalismiin. Lehden pääkilpailija "The Wall Street Journal" on vuosien ajan ainoana suurena yhdysvaltalaissanomalehtenä perinyt verkkoversion lukemisesta maksua. Epäilyksistä huolimatta lehti on menestynyt, joskaan taloustilanne ei vielä syksyllä 2011 ollut hyvä.


title: Pierre Puvis de Chavannes

text: Pierre Puvis de Chavannes (14. joulukuuta 1824 Lyon – 24. lokakuuta 1898) oli ranskalainen taidemaalari. Hän oli seinämaalauksen uudistaja ja teki renessanssin inspiroimana suurikokoisisia seinämaalauksia. Hänen maalauksissaan oli laajoja väripintoja, yksinkertaisuutta ja varhaisrenessanssin henkisiä himmeitä värisävyjä, vaikka hän muuten suosi viileää klassismia. Puvisin teokset vaikuttivat laajasti eri taiteilijoiden tuotantoon, myös Suomessa.


title: Pierre Puvis de Chavannes

text: Puvis de Chavannesin ura ei ollut välitön menestys, ja mainetta hän alkoi saavuttaa vasta joitakin vuosia myöhemmin, kun Ranskan hallitus hankki erään hänen töistään. Myöhemmin hän nautti laajaa arvostusta ja keräsi opetuslapsia nuoremman polven taiteilijoista. Vaikka hän opiskeli romantikkojen kanssa, hänen teostensa katsotaan yleensä edustavan symbolismia.


title: Pierre Puvis de Chavannes

text: Vuonna 1844 Puvis de Chavannes matkusti opiskelemaan Pariisiin muun muassa Eugène Delacroix’n ja Thomas Couturen johdolla. Hän on tunnettu seinämaalauksistaan, joita hän maalasi moniin julkisiin rakennuksiin; näitä ovat Pariisissa muun muassa Panthéon, Hôtel de Ville ja Sorbonne sekä Yhdysvalloissa Bostonin Massachusetts Public Library. Montmartrella hänellä oli suhde mallinsa Suzanne Valadonin kanssa, josta tuli yksi aikansa johtavia naistaiteilijoita.


title: Pierre Puvis de Chavannes

text: Monet suomalaistaiteilijat, muun muassa Venny Soldan-Brofeldt ja Pekka Halonen, saivat vaikutteita Puvis de Chavannesin töistä. Pitkälti hänen ansiotaan oli monumentaalimaalauksen uusi nousu, joka alkoi Ranskassa 1800-luvun lopulla. Helen Schjerfbeck on kertonut ihailleensa Puvis de Chavannesin maalausta "Köyhä kalastaja".


title: Tukkimiehentäi

text: Tukkimiehentäi ("Hylobius abietis") on kärsäkkäisiin kuuluva kovakuoriainen. Aikaisemmin lajin kansanomaisena nimityksenä on ollut muun muassa "sarveton palopukki" erotuksena sarvijaakosta, jota kutsuttiin nimellä "sarvellinen palopukki". Yleisenä kansanomaisena nimenä on ollut myös "rautakopra", mikä juontuu lajin taipumuksesta puristua lujasti esimerkiksi puuta tai sormea vasten.


title: Tukkimiehentäi

text: Aikuinen kuoriainen on 8–14 mm pitkä. Tummissa, lähes mustissa peitinsiivissä on kellertävistä karvoista muodostuneita läikkiä. Lajia on vaikea erottaa pikkutukkikärsäkkäästä ("Hylobius pinastri"). Tuntosarvet ovat kiinnittyneet lähelle kärsän kärkeä. Suomenkielisen nimensä tukkimiehentäi on saanut siitä, että se voi tarrautua voimakkaasti kiinni metsurin vaatteisiin etenkin tuoreilla hakkuutyömailla. Taksonomisesti tämä kovakuoriaisiin kuuluva kärsäkäs ei ole mitään sukua täille.


title: Tukkimiehentäi

text: Tuoreet hakkuutähteet, etanolin ja alfa-pineenin sekoitus, houkuttavat kevätkesällä parveiluaikana tukkimiehentäitä puoleensa. Parveiluaikana tukkimiehentäit voivat löytää tiensä uusiin puu- ja hirsirakennuksiin.


title: Tukkimiehentäi

text: Tukkimiehentäi on levinnyt koko Eurooppaan ja Aasiaan. Tukkimiehentäi on uudistamisvaiheen merkittävin tuhohyönteinen kaikkialla Pohjoismaissa ja myös Suomessa. Suomessa se on erittäin yleinen ja myös metsätaloudelle tuhoja aiheuttava. Se elää etenkin havumetsissä. Tukkimiehentäitä tavataan yleisesti myös puutavaran käsittely- ja saha-alueilla.


title: Tukkimiehentäi

text: Aikuiset hyönteiset nakertavat pienten taimien tyveltä kuorta ja nilaa ravinnokseen. Tukkimiehentäi tappaa syönnillään pääasiassa 1–3-vuotiaita männyn ja kuusen istutustaimia, mutta on lähes kaikkiruokainen puuvartisten ravintokasvien suhteen. Tuhoja torjutaan käsittelemällä taimet etukäteen taimitarhoilla torjunta-aineella ja istuttamalla taimet muokattuun maahan. Tukkimiehentäi pyrkii siirtymään pois kivennäismaalta, kuten hiekalta tai soralta. Tästä syystä havupuiden taimet tulisi istuttaa kivennäismaapintaiseen mättääseen, jossa taimen ympärillä on 10–15 cm halkaisijaltaan oleva puhdas kivennäismaa-alue. Suomessa hyväksyttyjä tehoaineita tukkimiehentäin torjuntaan ovat deltametriini, imidaklopridi ja lambda-syhalotriini. Tukkimiehentäin toukkia saalistavat ainakin tarhasysikiitäjäiset ("Pterostichus madidus").


title: Kinopalatsi (Helsinki)

text: Kinopalatsi on Finnkinon elokuvateatteri Fennia-korttelissa Helsingin Kaisaniemessä. Kinopalatsissa on kymmenen salia ja 1 694 paikkaa. Se avattiin 20. marraskuuta 1998, ja kesäkuuhun 2006 saakka sen omisti Sandrew Metronome. Sandrew Metronome avasi kolme vuotta myöhemmin myös Turussa samannimisen elokuvateatterin.


title: Kinopalatsi (Helsinki)

text: Kinopalatsi on helmikuussa 1999 avatun Tennispalatsin ohella toinen Helsingin kahdesta suuresta multiplex-elokuvateatterista.


title: Kinopalatsi (Helsinki)

text: Paikalla on toiminut elokuvakuvateatteri jo vuodesta 1939, jolloin sen nimi oli Metropol. Kyseinen sali on yhä toiminnassa, nykyään salina Kinopalatsi 2. Salissa oli tuhat paikkaa, ja se oli pitkään Helsingin suurin elokuvateatteri. Silloin siellä kävi Suomen-vierailullaan vuonna 1953 myös elokuvatähti Gregory Peck. Teatteri on myöhemmin toiminut nimillä Boston ja Formia. Nykyisen Kinopalatsin sisustus pyrkii jäljittelemään vanhaa 1930-luvun tunnelmaa. Vanhan Metropol-salin sekä Kinopalatsin lippuaulan muutostyöt suunnitteli arkkitehti Edward W. Grew III.


title: Marc Chagall

text: Marc Chagall, oikealta nimeltään Moiše Segal (jiddišiksi מאַרק שאַגאַל, , ; 7. heinäkuuta 1887 Vitebsk, Venäjä – 28. maaliskuuta 1985 Saint-Paul de Vence, Alpes-Maritimes) oli valkovenäläis-venäläis-ranskalainen taidemaalari. Surrealismiin usein yhdistetty Chagall on eräs 1900-luvun tunnetuimmista taiteilijoista. Hänen maalauksilleen ominainen värikkyys ja lämminhenkisyys on tehnyt niistä varsin pidettyjä.


title: Marc Chagall

text: Chagall syntyi Vitebskissä nykyisen Valko-Venäjän alueella, silloisessa Venäjän keisarikunnassa vanhimpana juutalaisperheen kahdeksasta lapsesta. Hänen nimensä Moiše Segal venäläistettiin Mark Zaharovitš Šagaloviksi ja edelleen muotoon Šagal, josta ranskalaisittain syntyi nimi Marc Chagall. Perheen isä oli sillikauppias. Lapsuuttaan Chagall piti onnellisena vaikkakin köyhänä, ja kotikylän muistot esiintyvätkin usein hänen taiteessaan.


title: Marc Chagall

text: Chagall alkoi opiskella maalaustaidetta vuonna 1906 paikallisen taiteilijan opastuksella, mutta muutti hiukan myöhemmin Pietariin. Siellä hän harjaannutti kykyjään eri oppilaitoksissa opettajanaan muun muassa Léon Bakst, tutustuen taiteen erilaisiin suuntauksiin ja muotivirtauksiin. Tausta aiheutti taiteilijalle ongelmia: juutalaiset saivat oleskella Pietarissa vain luvanvaraisesti, ja Chagall vietti lyhyen aikaa vankilassa. Pietariin hän jäi kuitenkin vuoteen 1910 saakka vieraillen säännöllisesti kotikylässään, jossa hän tapasi tulevan vaimonsa Bella Rosenfeldin.


title: Marc Chagall

text: Venäläiset taiteilijat olivat Pariisissa suuressa suosiossa. Sergei Djagilevin "Venäläinen baletti" ja sen ympärille kerääntyneet tanssijat, muusikot, kirjailijat ja taidemaalarit olivat saavuttaneet loistavan menestyksen. Venäjä oli tullut muotiin ja venäläiset taiteilijat käyttivät tilaisuutta hyväkseen oppiakseen tuntemaan modernin taiteen sen syntysijoilla. Chagallin opettaja Bakst oli saapunut Pariisiin vuonna 1909 Djagilevin työtoverina. Syksyllä 1910 myös Chagall matkusti pietarilaiselta suosijaltaan, Max Winawerilta saamansa niukan apurahan turvin toivoen saavansa lisätukea monipäiseltä venäläiseltä siirtokunnalta Pariisissa. Hänen ensimmäinen ateljeensa oli Montmartrella.


title: Marc Chagall

text: Pariisissa Chagall kierteli galleriasta toiseen, tutustui impressionisteihin Paul Durand-Ruelin luona, näki Bernheimin galleriassa Gauguinin ja van Goghin alkuperäisiä töitä, perehtyi Matissen maalauksiin Syyssalongissa ja löysi vanhat mestarit Louvressa: "Louvre lopetti tämän kaiken epäröivänä harhailemisen."


title: Marc Chagall

text: Vuonna 1911 päivätyssä maalauksessa "Interiööri II" ("Pariskunta ja vuohi") voi nähdä jo kubismin muotokielen vaikutusta. Kuvan keskiosassa, jossa kulmikkaat pinnat yhdistyvät, kehkeytyy teoksessa kuvattu tarina. Nainen käy hurjana, vuohta perässään kiskoen, parrakkaan miehen kimppuun, joka tuolilla kyyhöttäen puolustautuu tarttumalla naista reiteen. Chagall konkretisoi miehen pelon ja naisen raivon sommittelun vuosisatoja vanhan keinon, lukusuunnan, avulla. Totuttu tapa on lukea kuvaa samoin kuin tekstiä, vasemmalta oikealle.


title: Marc Chagall

text: Kubismin avulla Chagall löysi ratkaisut moniin aikaisempiin ongelmiinsa. Taiteilijan suhde kubismiin ei syntynyt niinkään sen perustajien Pablo Picasson ja Georges Braquen kautta vaan pikemminkin Robert Delaunayn välityksellä. Kubismi oli Delaunaylle ja Chagallille se kieli, jolla asioiden salainen, itsenäinen elämä oli ilmaistavissa. Kubismi antoi käyttöön geometrisiä kehikoita, järjestelmiä, jotka mahdollistivat uneksitun ja koetun, toiveiden ja näkyjen kääntämisen kuvalliseksi ilmaisuksi. Kuvitellut todellisuudet olivat hyvin monitasoisia, ja taiteilijan näyille löytyi sopiva ilmaisumenetelmä vasta kubismin kompleksisista muodoista.


title: Marc Chagall

text: Taiteilijoiden asuinaluetta teurastamojen lähellä nimitettiin mehiläispesäksi ("La Ruche"). Se oli rakennus, joka piti yllä Pariisin mainetta taiteen metropolina, koska se oli kokoontumispaikka eri puolilta maailmaa tulleille taidemaalareille ja kuvanveistäjille. Taiteilijoille jotka halusivat toteuttaa Pariisissa unelmansa kansainvälisestä urasta. Talvella 1911–1912 Chagall muutti erääseen talon lähes 140 ateljeesta. Hänellä oli monia venäläisiä naapureinaan, muun muassa Chaim Soutine, joka oli venäjänjuutalainen kuten Chagall itsekin. Suurempi ateljee Montmartren kopperoon verrattuna alkoi näkyä myös Chagallin suuremmissa maalauksissa. Useat ”La Ruchessa” syntyneet työt on päivätty vuodelle 1911. Chagall ei suinkaan päivännyt maalauksiaan heti niiden valmistuttua ja saattoi jälkeenpäin muistaa teostensa syntymisajankohdan väärin. Mutta hän ryhmitteli työnsä aikakausittain ja ajoitti ne oman sisäisen kellonsa mukaan välittämättä tosiasiallisesta ajasta.


title: Marc Chagall

text: Vuonna 1913 päivättyä, mutta jo "La Ruchessa" maalattua teosta "Minä ja kylä" voi pitää Chagallin Pariisin vuosien ohjelmanjulistuksena ja tärkeänä teoksena Chagallin taiteellisen ilmaisun ja kehityksen kannalta. Maalauksessa taiteilija ottaa pääperiaatteeksi säteittäisen sommitelman ja kuvarakenteen jäsentelyn lähtemällä yhdestä keskeisestä pisteestä. Hän pitää lähtökohtanaan Delaunayn kiekkokuvia, joissa tämä käyttää ympyrän ja auringon analogiaa sinänsä abstraktien väriyhdistelmiensä muodon tukena onnistuen yhdistämään eri todellisuuden tasoilta ottamansa motiivit kuvassa loogiseksi ykseydeksi. Maalauksessa ihminen ja eläin, luonto oksan muodossa ja sivilisaatio kylänä on perikuvina asetettu vastakkain siten, että jokainen niistä määrittää yhtä kuvan neljästä sektorista.


title: Marc Chagall

text: Chagallin maalauksissa ei tarvita mitään kertovaa eikä toimintaa, sillä geometrinen kehikko, joka peittää koko kuvan diagonaaleilla ja ympyrän segmenteillä, saa esityksen aikaan. Motiivien samanaikaisuuden ja muotojen läpinäkyvyyden, kahden kubismin keinon, täytyy saada maalauksessa esille muistikuvia, näkyjä ja mitä erilaisimpien todellisuuksien tasoja. Lampaan pää, jonka ääriviivat luovat tilaa lypsykohtaukselle, talot ja ihmiset, jotka seisovat ylösalaisin, mittasuhteet, jotka ovat kaiken kokemuksen vastaiset – kaikki nämä elementit, kuvaan assosiatiivisesti järjestettyinä, edustavat näkyvän maailman ulkopuolella olevaa todellisuutta, vastaavat sitä kuvitelmaa, joka syntyy symboleiksi tiivistyneistä muistoista. Kaikki maalauksen "Minä ja kylä" yksityiskohdat ovat muistista peräisin. Chagall käytti kubismia, joka korostaa erityisesti konkreettista ilmiötä muodostamaan sellaisen autonomisen maailman, joka riippuu vain omasta psykologiastaan. ”Saavuttuani Pariisiin kykenin vihdoinkin ilmaisemaan sitä jollain tavoin kulinaarista iloa, jota olin toisinaan tuntenut Venäjällä – Vitebskin lapsuudenmuistojeni iloa”, Chagall kirjoitti. Onnen tunteet ja kaipaus lapsuuden pieneen maailmaan – vasta Pariisissa Chagall löysi ne välineet, joiden avulla hän saattoi avata sisimpänsä.


title: Marc Chagall

text: Nimi "Minä ja kylä" on lähtöisin, kuten myös maalausten nimet "Morsiamelleni omistettu" ja "Venäjälle, aaseille ja muille", Blaise Cendrarsin kynästä. Hän oli Chagallin tärkein toveri Pariisin vuosina. Cendrarsin runoissaan ja romaaneissaan luoma kuvien suggestiivinen staccato ja hänen sanaluomuksiensa anarkistinen iloisuus vastaavat Chagallin mielleyhtymistä koostuvaa maailmaa paljon paremmin kuin taidemaalarikollegoiden selvästi älyllinen ote. Juuri kirjailijat antoivat Chagallin näkemyksille tukea, jakoivat hänen mieltymyksensä runouteen ja etsivät hänen kanssaan asioiden piileviä merkityksiä.


title: Marc Chagall

text: Vuonna 1914 Chagall palasi Vitebskiin ja meni vuotta myöhemmin naimisiin morsiamensa kanssa. Pariskunta sai Ida-tyttären vuonna 1916.


title: Marc Chagall

text: Vladimir Leninin hallituksen Valistusasiain kansankomissaari eli kulttuuriministeri oli Anatoli Lunatšarski. Marc Chagall oli tutustunut Lunatšarskiin Pariisissa, jossa tämä pakolaisvuosinaan kirjoitti venäjänkielisiin lehtiin. Tämä tuttavuus tuotti vuoden 1918 syyskuussa Chagalille viran: hän sai Taideasiain komissaarin viran Vitebskin kaupungissa. Vallankumouksen alkuaikoina taide oli kovassa kurssissa, estetiikan ja politiikan tuli innoittaa toisiaan pyrkimyksissään kohti inhimillisempää tulevaisuutta. Taide ja valtiovalta asettivat päämääräkseen maailman parantamisen, ja molemmat halusivat olla sekä edistyksellisiä että avantgardistisia. Vanha unelma taiteen itsemääräämisoikeudesta tuli nyt toteuttaa.


title: Marc Chagall

text: Uudessa virassaan Chagall järjesti näyttelyitä, avasi museoita ja käynnisti jälleen Vitebskin taideakatemian opetuksen. Chagall kannatti pyrkimyksiä samanarvoisuuteen ja uskoi yleiseen sivistystason nousuun: "Uskokaa minua, muuttunut työväestö tulee saavuttamaan taiteen ja kulttuurin huipun". Chagall tunnustautui varauksetta uuden järjestelmän kannattajaksi.


title: Marc Chagall

text: Chagall halusi, että vallankumouksen vuosipäivänä Vitebskin kaupunki koristeltaisiin hänen ehdotuksensa mukaisesti värikkäällä juhlasomistuksella. Vaikka Chagall yritti pitäytyä maalauksissaan säädetyssä ideologiassa, kuten esimerkiksi teoksessa "Sota palatseille", oli oikeaoppisten tovereiden reaktio kuitenkin alkeellinen. Maalauksessa "Miksi lehmä on vihreä, ja miksi hevonen lentää taivaaseen?" Chagall kuvaa heidän ymmärtämättömyyttään ja jatkaa: "Mitä tekemistä tällä on Marxin ja Leninin kanssa?"


title: Marc Chagall

text: Taiteilija oli vasta alkanut samaistua uuteen järjestelmään, kun hänelle jo esitettiin vaatimuksia, että hänen taiteensa tulisi olla poliittisesti käyttökelpoista. Teos "Taiteilija: Kuulle", jonka Chagall päiväsi vuodelle 1917, mutta joka oletettavasti on syntynyt vuonna 1919, oli taiteilijan vastaus vaatimukselle poliittisesta käyttökelpoisuudesta. Maalauksessa Chagall korostaa taiteellista inspiraatiota. Teoksessa mietiskelevä, unelmilleen antautuva taiteilija leijailee kuvan poikki taivaalliseen kaukaisuuteen kohoten pois maailmasta. Kuvatun hahmon päässä on laakeriseppele, joka on perinteisesti runoilijan maineen tunnuskuva kertoen taiteilijan oikeudesta luoda omia todellisuuksia.


title: Marc Chagall

text: Pian Vitebskin taideakatemia saattoi Chagallin johtamana esittää vaikuttavan kuuluisien opettajien luettelon. Venäläisen avantgarden tunnetut nimet muuttivat kaupunkiin, kuten El Lissitzky ja Kazimir Malevitš. Eräs painava syy muuttoon oli se, että Vitebsk oli jotenkuten säästynyt vallankumouksen jälkeen raivoavalta nälänhädältä.


title: Marc Chagall

text: Pian puhkesivat eri suuntausten väliset taistelut siitä, mikä on todellista tulevaisuuden taidetta. Vuonna 1915 oli Malevitš herättänyt suurta huomiota teoksellaan "Musta neliö", ja hän oli ylennyt erääksi avantgarden johtavaksi hahmoksi. Abstraktien ja geometristen värikenttien jännitteet ja tasapaino, joita Malevitš propagoi "puhtaana maalaustaiteena", ja hänen vaatimuksensa, jonka mukaan taiteen täytyy luopua jokaisesta yhtymäkohdasta ulkoiseen todellisuuteen, herättivät vastustusta Chagallissa. Chagallin Moskovan-matkan aikana Vitebskissä tehtiin palatsivallankumous. Chagall erotettiin virastaan ja taideakatemia julistettiin suprematistiseksi. Palattuaan Chagall tosin sai virkansa takaisin, mutta ristiriidat eri suuntausten välillä Vitebskin taideakatemiassa olivat jo niin vaikeita, että toukokuussa vuonna 1920 Chagall perheineen muutti Vitebskistä Moskovaan. Kaikesta huolimatta Malevitšin vaikutusta Chagall ei täysin välttänyt. Erityisesti teos "Talonpoikaiselämää" (päivätty vuodelle 1917, mutta oletettavasti Vitebskissä vuonna 1919 syntynyt teos) rakentuu sen yksiväristen geometristen muotojen tasapainon varaan, jonka Malevitš oli kehittänyt.


title: Marc Chagall

text: Moskovassa Chagall toimi juutalaisen teatterin lavastajana. Hänen perheensä eli ankarassa köyhyydessä, sillä valtion taiteilijoille antama tuki oli porrastettu kunkin teoksen poliittisen käyttökelpoisuuden mukaan. Chagall oli apurahahierarkiassa jokseenkin alhaalla, sillä vastuu taiteilijoiden luokittelusta oli Malevitšilla, eikä tämä antanut kollegalleen suurta arvoa.


title: Marc Chagall

text: Kesällä 1922 Chagall perheineen tuli ensin Berliiniin, ja vuonna 1923 he muuttivat Pariisiin. Chagall kuvitti muun muassa Raamatun, Gogolin "Kuolleet sielut" ja La Fontainen tarinoita.


title: Marc Chagall

text: Kun saksalaiset miehittivät Ranskan toisessa maailmansodassa ja juutalaisten joukkokuljetukset keskitysleireille alkoivat, Chagallit jättivät Pariisin. Piiloteltuaan Marseillessa heidän onnistui päästä Espanjan ja Portugalin kautta Yhdysvaltoihin vuonna 1941. Yhdysvalloissa ollessaan Chagall lavasti Stravinskin "Tulilintu"-baletin. Bella Chagall kuoli sairauteen 2. syyskuuta 1944, ja sodan päätyttyä Marc palasi Eurooppaan, tällä kertaa Provenceen. Näinä vuosina hän löysi uudelleen värien maailman: hänen teoksensa kuvasivat elämäniloa ja rakkautta mutkikkaan koukeroisin kuvioin. Hän alkoi myös työskennellä muotoilun, keramiikan ja lasimaalausten parissa.


title: Marc Chagall

text: Chagall meni uusiin naimisiin vuonna 1952 Valentina Brodskyn kanssa. Hän matkusti usein Kreikkaan ja kävi vuonna 1957 Israelissa, jossa hän valmisti tusinan lasimaalausikkunoita Hadassah-sairaalan synagogaan Jerusalemissa. Chagall teki myös Pariisin Palais Garnier’n eli vanhan oopperatalon kattomaalaukset. 1960- ja 1970-luvuilla Chagall sai paljon tilaustöitä julkisten rakennusten koristelussa. Hän kuoli 97-vuotiaana Saint-Paul de Vencessä Nizzan lähellä Etelä-Ranskassa.


title: Marc Chagall

text: Nizzaan avattiin Chagall-museo ("Musée National Message Biblique Marc Chagall") vuonna 1973. Myös Chagallin kotitalossa Vitebskissä on taiteilijan nimeä kantava vuonna 1997 perustettu museo, jossa on kuitenkin vain kopioita taiteilijan teoksista.


title: Marc Chagall

text: Chagallin mielikuvitukselliset, unenomaiset maalaukset ovat läheisesti yhteydessä surrealistiseen liikkeeseen, mutta hän otti osaa moniin Pariisin taiteilijaelämän avantgardistisiin suuntauksiin, kuten kubismiin ja fauvismiin. Hän kokeili ja käytti useita tekniikoita: guassia, vesivärejä, pastelleja, mustetta, kollaasia, kaiverrusta ja litografiaa. Chagall otti aiheita ja vaikutteita venäläisestä kansantaiteesta ja monista raamatullisista teemoista sekä juutalaisesta perinteestä. Hänen tuotannossaan näkyvät myös lapsuuden muistot. Värikkäät maalaukset henkivät optimismia ja onnellisuutta. Chagall kuvasi usein itsensä – joskus vaimonsa kanssa – tarkkailemassa maailmaa, joka on värikäs, kuin lasimaalauksen läpi nähty.


title: Sanginjärvi

text: Sanginjärvi on Utajärven kunnan suurin järvi.


title: Sanginjärvi

text: Järvi sijaitsee Sanginkylässä kunnan luoteisosassa, noin 20 kilometriä kuntakeskuksesta koilliseen lähellä Oulun kunnanrajaa. Sanginjärven laskujoki on Sanginjoki, joka laskee Kortelammen kautta Oulujokeen Oulun Sanginsuun kaupunginosassa. Järveen taas laskee koillisesta Itäoja, jonka yksi haara lähtee Vaaranlammesta Lamminvaaran juurelta. Järvessä on kolme saarta, Lamposaari, Sairastensaari ja Tiironsaari.


title: Sanginjärvi

text: Sanginjärvi on antanut nimensä koko kylälle, jonka ensimmäinen asutus sijoittui järven kaakkoislaidalle Kärpän ja Niemen talon tienoille ja seuraavaksi luoteiskolkkaan Lahden talon ympäristöön. Myöhemmin asutus kuitenkin keskittyi järven pohjoisrannalle Puutturintien varteen, jonne myös Sangin koulu ja kyläkauppa perustettiin. Alkuperäisen asutuksen lähistölle tosin sijoittui sittemmin Osuuskauppa, samoin kuin jo lakkautettu Sanginkylän posti. Järven etelä- ja lounaisosat Tankolahdelle saakka ovat olleet aina vähän asuttuja, lukuun ottamatta joitakin myöhemmin rakennettuja kesämökkejä ja eräkämppiä. Kesäasutuskin on keskittynyt järven pohjoislaidalle, ehkäpä koska eteläisille rannoille ei ole juuri tieyhteyttä ja länteen Maaselän suuntaan on muutenkin laaja asumaton alue. Siellä sijaitsevaa Järvenpäänsuota lukuun ottamatta järven rannat ovat kuivia kangas- ja peltomaita, laaja turvekäytössä oleva Itäsuo taas jää seututie 837:n toiselle puolelle.


title: Sanginjärvi

text: Sanginjärvi on Sangin kylähistorian mukaan ollut jo varhain tärkeä kalapaikka, varsinkin hauki oli aiemmin arvokala, jota järvestä pyydettiin paljon. Ahven ja lahna ovat myös olleet tärkeitä kalastajille, matalana ja varsin tummavetisenä järvessä on paljon särkiäkin. Mataluus on johtanut monena talvena hapen puutteeseen ja kalakuolemiinkin. Rantatilojen omistajien ohella kesäasukkaat ovat nauttineet järven näkymistä. Itäojan suulle on rakennettu muitakin varten kota, talvella pohjois-eteläsuunnan moottorikelkkareitti kulkee kodan kautta. Pohjoisrannan pientä Sairastensaarta käytettiin aikanaan talvisin vainajien tilapäisenä hautausmaana, ennen kuin kylälle saatiin oma hautausmaa. Lamposaaren nimi viittaa sen käyttöön lammaslaitumena. Kolmas eli Tiironsaari on pieni luoto. Sanginjärvestä lähtevä Sanginjoki tarjoaa elämyksiä melojille ainakin tulva-aikana, jolloin se on laskettavissa koko pituudeltaan. Sangin kylähistorian mukaan Sanginjärvi ja -joki muodostivat aikoinaan muutamia maakannaksia lukuun ottamatta, joihin viittaa mm. Sangin Tervolankylän Talasniemi -paikannimi, yhteyden Oulujoen ja Kiiminginjoen vesistöjen välille.


title: Paavo ja Raili

text: Paavo ja Raili on suomalainen televisiosarja, jota esitetään Yle TV2-kanavalla. Ensimmäinen tuotantokausi alkoi 11. helmikuuta 2004. Toinen tuotantokausi alkoi 11. tammikuuta 2006. Sarjan käsikirjoittivat Eija Vilpas ja Ritva Holmberg. Tv-uusintana sarja esitettiin vuonna 2011.


title: Paavo ja Raili

text: Sarja kertoo kampaamoyrittäjä Raili Hiltunen Grönroosin ja hänen aviomiehensä Paavo Grönroosin elämästä sekä Railin ja Paavon äidin huonoista väleistä. Sarjan tapahtumat sijoittuvat Tampereelle. Sarjan ensimmäinen tuotantokausi julkaistiin DVD:llä loppuvuodesta 2009 ja toinen tuotantokausi keväällä 2010.


title: Ajankohtainen kakkonen

text: Ajankohtainen kakkonen oli vuodesta 1969 vuoteen 2015 Yle TV2 -kanavalla esitetty makasiinityyppinen ajankohtaisohjelma. Ohjelmassa nähtiin reportaaseja sekä haastatteluja ajankohtaisista aiheista. Sen lähetysaika oli tiistaisin klo 21.00.


title: Ajankohtainen kakkonen

text: "Ajankohtainen kakkonen" on Suomen vanhin ohjelma lukuun ottamatta Yleisradion uutisia.


title: Ajankohtainen kakkonen

text: Ohjelmaa tehtiin Tampereella, ja sitä tuotti Reeta Kivihalme ja ohjasi Tea Helen. Ohjelman juontajina vaihtelivat Jyrki Richt, Salla Paajanen, Reeta Kivihalme, Timo Seppänen ja Satu Miettinen. Aiemmin sitä juonsi myös Pasi Toivonen.


title: Ajankohtainen kakkonen

text: "Ajankohtainen kakkonen" oli osa Ylen uutis- ja ajankohtaistoimintaa, jonka vastaava päätoimittaja on Atte Jääskeläinen.


title: Ajankohtainen kakkonen

text: Yle ilmoitti lopettavansa "Ajankohtaisen kakkosen" vuodenvaihteessa 2015–2016. Viimeinen lähetys esitettiin 15. joulukuuta 2015.


title: Ajankohtainen kakkonen

text: Ensimmäinen Yleisradion ajankohtaisohjelma oli TV2-kanavalla nähty "Viikon päivät", joka aloitti vuonna 1965. Neljä vuotta myöhemmin, kesällä 1969, TV2 perusti oman ajankohtaistoimituksensa. Uuden toimituksen ensimmäinen suuri projekti oli "Ajankohtainen kakkonen", jonka ensimmäinen lähetys nähtiin 13. syyskuuta 1969.


title: Ajankohtainen kakkonen

text: Ensimmäisten ohjelmien sisältö koostui pääosin nauhoitetuista haastatteluista ja reportaaseista. "Ajankohtainen kakkonen" alkoi tehdä reportaaseja puoluekokouksista kaudella 1971–1972. 1970-luvun puolivälissä ajankohtaisohjelmaa toimitettiin nimellä "Tasavallassa tapahtuu".


title: Ajankohtainen kakkonen

text: Vanhoista "Ajankohtaisen kakkosen" toimittajista näkyviin asemiin mediamaailman ulkopuolelle siirtyivät muun muassa eduskuntaan kansanedustajiksi Antero Kekkonen ja Esko-Juhani Tennilä sekä Yleisradioon pääjohtajaksi Arne Wessberg. Toimittaja Risto Heikkilä koosti toimitussihteerin ominaisuudessa ohjelmaa lähes 20 vuotta. Hänen seuraajinaan virassa toimivat muun muassa Erkki Saksa, Ilkka Saari ja Helena Itkonen.


title: Ajankohtainen kakkonen

text: "Ajankohtaisella kakkosella" oli alusta asti tunnuksenaan oma musiikkipätkä ja analogista tutkaa esittävä filmitunnus. Francis Lain säveltämään, Claude Lelouchin elokuvassa "Mies ja nainen" alun perin kuultuun kappaleeseen ”Aujourd'hui C'est Toi” (instrumentaaliversio) perustuvaa tunnusta on sovitettu uudelleen vuosien varrella, viimeksi vuoden 2012 alussa.


title: Ajankohtainen kakkonen

text: Tunnuskuvaa uusittiin vuosien kuluessa, ja sitä varten kuvattiin uusi tutkakuva kolmeen kertaan formaatin muuttuessa. Ensimmäinen, mustavalkoinen kuva kuvattiin sota-aluksella Upinniemen edustalla 1960-luvun lopussa. Kuvassa näkyy alueen pikkusaaria. Sota-aluksen nimestä ei kuitenkaan ole tarkempaa tietoa. Toinen tutkakuva kuvattiin Aitolahden tutka-asemalla Teiskon lähellä. Tätä kuvaa käytettiin 1970-luvun puolivälissä, kun "Ajankohtaisen kakkosen" tunnus tehtiin värillisenä. Tutkakuvaa on käsitelty, eikä siinä olevaa aluetta voi tunnistaa. Kolmannen kerran ohjelman tunnuskuva uusittiin 1980–1990-lukujen vaihteessa, jolloin kuvana käytettiin Pirkkalan lentokentän tutkakuvaa.


title: Dissonanssi

text: Dissonanssi eli riitasointu ("riitasointisuus", "dissonoivuus") on musiikinteorian käsite, jolla tarkoitetaan samanaikaisten tai peräkkäisten sävelien soivuuden puutetta.


title: Dissonanssi

text: Länsimaisessa musiikissa luetaan tavallisesti intervalleista dissonansseiksi suuri ja pieni sekunti, suuri ja pieni septimi sekä kaikki ylinousevat ja vähennetyt intervallit. Myös puhdasta kvarttia pidetään riitaintervallina kun se esiintyy bassoon nähden. Soinnuista ovat dissonansseja eli riitasointuja ne, joihin sisältyy ainakin yksi dissonoiva intervalli, eli kaikki muut paitsi duuri- ja mollikolmisoinnut. Eri aikoina eri intervallien dissonanssi on kuitenkin koettu eri tavalla, esimerkiksi terssiä pidettiin vielä keskiajan musiikissa dissonoivana. Keskiajalla ylinouseva kvartti eli tritonus oli jyrkästi kielletty dissonanssinsa vuoksi. Sitä pidettiin paholaisen sointuna.


title: Mike Markkula

text: Armas Clifford (”Mike”) Markkula, Jr. (s. 11. helmikuuta 1942) on yhdysvaltalainen pääomasijoittaja ja yksi tietokoneyhtiö Applen perustamisvaiheen rahoittajista. Markkula loi omaisuutensa henkilöstöoptioilla 1960- ja 1970-luvuilla markkinointipäällikkönä Intelillä ja Fairchild Semiconductorsissa.


title: Mike Markkula

text: Vuonna 1976 Markkula sijoitti 80 000 dollarin alkupääoman ja antoi 170 000 dollarin lainan Steve Jobsin ja Steve Wozniakin perustamaan Appleen, joka oli tuolloin vielä pieni autotalliyritys. Sijoituksellaan Markkula sai haltuunsa kolmanneksen yhtiön osakkeista. Markkula toimi yhtiön toimitusjohtajana vuosina 1981–1983 ja hallituksen puheenjohtajana vuoteen 1997 saakka.


title: Mike Markkula

text: Markkula jätti Applen hallituksen vuonna 1997. Aktiivisen työuransa lopetettuaan hän on toiminut hyväntekeväisyyden parissa yhdessä Linda-vaimonsa kanssa. Markkulan sukujuuret juontavat Suomeen Pohjanmaalle Sievin kuntaan, josta hänen isovanhempansa muuttivat Yhdysvaltoihin vuonna 1883.


title: Rutulit

text: Rutulit () ovat pieni kaukasialaisiin kansoihin kuuluva kansa Dagestanin (Venäjän) ja Azerbaidžanin rajaseudulla Itä-Kaukasiassa. Vuoden 2002 väestönlaskennan mukaan Venäjällä, pääasiassa Dagestanissa, oli 29 929 rutulia (12 000 vuonna 1970). Rutulien puhuma rutulin kieli kuuluu lezgiläisiin kieliin. Uskonnoltaan rutulit ovat muslimeja. Rutulit eivät etnisesti ja kulttuurisesti eroa kovinkaan paljon muista lezgiläisistä kansoista. Rutulien tärkein elinkeino on karjankasvatus (lähinnä lampaita), maanviljely ja puutarhanhoito.


title: Konsonanssi

text: Konsonanssi (), musiikillisena terminä voi viitata joko tasasointiseen harmoniaan, sointuun tai intervalliin. Yksinkertaistetusti konsonanssi tarkoittaa sitä, että kaksi yhtä aikaa soivaa säveltä kuulostaa miellyttävältä ja sävelet ns. sulautuvat toisiinsa. Konsonanssia ja dissonanssia pidetään usein vastakohtina toisilleen. Kun dissonanssi koetaan epävakaaksi, konsonanssi edustaa vakautta sekä tehoa, jota ei tarvitse purkaa tai käsitellä. Tonaalisessa musiikissa jännitteiset intervallit pyrkivät etenemään vakaampaan intervalliin eli dissonanssit purkautuvat konsonanssille.


title: Konsonanssi

text: Länsimaisessa musiikissa käsitetään intervalleista konsonansseiksi yleensä puhdas oktaavi, kvartti ja kvintti sekä suuri ja pieni terssi ja seksti. Näille on yhteistä se, että niissä olevien sävelten taajuuksien suhteet voidaan esittää pelkästään kokonaislukujen 1–6 avulla. Soinnuista ovat konsonansseja ne, joissa on pelkästään konsonoivia intervalleja; tällaisia ovat duuri- ja mollikolmisoinnut.


title: Cantores Minores

text: Cantores Minores (”pikkukanttorit”) on Helsingin tuomiokirkon poikakuoro ja Suomen vanhin poikakuoro. Kuoron pysyvänä suojelijana toimii Suomen tasavallan presidentti. Cantores Minores on Suomen menestyksekkäin poikakuoro. Tällä hetkellä kuorossa laulaa ja opiskelee lähes 500 4–25-vuotiasta poikaa ja nuorta miestä. Cantores Minores oli Yleisradion vuoden nuorisokuoro kaudella 2009–2010.


title: Cantores Minores

text: Kuoro on perustettu Tarmo Nuotion ja Ruth-Ester Hillilän johdolla vuonna 1952. Lisäksi kuoron yhteyteen on sittemmin perustettu myös pienyhtyeitä. Kuoron pitkäaikaisina johtajina ovat toimineet vuosina 1954–1958 ja 1960–1962 itävaltalainen Peter Lacovich ja saksalainen Heinz Hofmann vuosina 1962–1987.


title: Cantores Minores

text: Vuodesta 1987 lähtien kuoroa ja vuonna 1990 perustettua Cantores Minores -musiikkiopistoa johti saksalainen professori Christian Hauschild. Hänen kaudellaan kuoro otti ohjelmistoonsa yhä enemmän suurteoksia ja samanaikaisesti kuoron arvostus kasvoi myös ulkomailla pitkien kiertueiden myötä. Vuosi 2004 kuvaa hyvin suurteosten merkittävää osuutta kuoron repertuaarissa. Kyseisenä vuonna Cantores Minores esitti seuraavat suurteokset: J. S. Bach: "Johannes-passio", "Matteus-passio", "Jouluoratorio" (kantaatit 1-3); W. A. Mozart: "Requiem"; J. Brahms: "Ein deutsches Requiem". Professori Hauschild jäi tehtävistään eläkkeelle vuoden 2004 lopussa.


title: Cantores Minores

text: Vuoden 2005 alussa kuoron taiteellisena johtajana ja opiston rehtorina aloitti kapellimestari Hannu Norjanen, joka on myös itse kuoron kasvatti. Norjanen on opiskellut kuoron- ja orkesterinjohtoa Sibelius-Akatemiassa, josta hän valmistui kapellimestariksi. Hänen kaudellaan klassista kansainvälistä repertuaaria on laajennettu ja nykymusiikin osuus on lisääntynyt entisestään. Musiikillisia raja-aitoja on rikottu tekemällä yhteistyötä muun muassa Leningrad Cowboys -yhtyeen ja Iiro Rantalan kanssa. Norjasen kauden ensimmäinen äänite "Joululauluja" (2007) sai erinomaiset arvostelut.


title: Cantores Minores

text:
Vuonna 2014 Cantores Minores sai musiikin valtionpalkinnon.
Helmikuussa 2015 Maaseudun Kukkasrahasto Säätiö myönsi kuorolle Vuoden kasvattaja 2014 -palkinnon.


title: Cantores Minores

text: Pääkuorossa (A-kuoro) laulaa vuonna 2016 n. 160 8–25-vuotiasta poikaa ja miestä. Kuoron kokoonpano on SSAATTBB (1. ja 2. sopraano, 1. ja 2. altto, 1. ja 2. tenori, 1. ja 2. basso). Äänenmurroksen jälkeen pojat siirtyvät poikaäänistä miesääniin. Kaikilla eri stemmoilla on omat järjestys- ja nuottiprefektinsä. Prefektit ovat kuoronjohtajan nimeämiä luottamushenkilöitä, jotka pitävät kuoron sisäisestä järjestyksestä huolen. Näiden lisäksi kuorossa on päänuottiprefekti vastaamassa kuoron nuoteista sekä pääjärjestysprefekti ja musiikillinen pääprefekti. Kuoro harjoittelee aktiivisesti useita kertoja viikossa (poikaäänet 3 ja miesäänet 2 kertaa viikossa) ja konsertoi sekä kotimaassa että ulkomailla. Matkat suuntautuvat usein Eurooppaan, mutta Cantores Minores on tehnyt myös lukuisia kiertueita Pohjois-Amerikkaan ja Japaniin sekä Intiaan.


title: Cantores Minores

text: Cantores Minores oli Yleisradion nimeämä Vuoden nuorisokuoro kaudella 2009–2010.


title: Cantores Minores

text: Helsinki-päivänä 12.6.2011 palkitsi Stadin Slangi ry. kuoron 'Stadin Junnu' -tittelillä. Valinnan perusteet olivat: ”Cantores Minores -junnukööri on dilkannu snygii musaleesausta överille kolmelle tuussenille junnulle. Cantiksen junnut on sjungannu tosi korkeetasosta musaa Stadis ja traisannu Stadii tunnetuks ympäri boltsii. Saletti valinta Stadin Junnuks.”


title: Cantores Minores

text: Cantores Minores -kuoron entisistä laulajista koostuva CM Alumnikuoro (ent. CM Seniorikuoro) esiintyy ja konsertoi vuosittain projektiluontoisesti. Tämä n. 30 laulajan kokoonpano edustaa n. 1 %:a kuoron riveissä lähes 60 vuoden aikana laulaneista yli 3000 cantislaisesta. Kuoro on toiminut aktiivisesti vuodesta 1993 lähtien ja se on tehnyt neljä kansainvälistä konserttimatkaa (1996 Viro, 2000 Saksa, 2004 Englanti, 2010 Italia). Kuoroa ovat johtaneet mm. CM-alumni Ari Häyrinen (1993-2007). Tällä hetkellä kuoron johtajana toimii kapellimestari Hannu Norjanen.


title: Cantores Minores

text: Kuoron yhteydessä toimii CM koulutusryhmät B-, Koraali- ja Cappellakuoro, jotka valmentavat 7–12-vuotiaita poikia esiintyvään A-kuoroon. Syksyllä 2010 aloitti pilottikokeiluna ensimmäinen B-valmennusryhmä Espoossa. Koulutusryhmissä opiskelee ja laulaa tällä hetkellä n. 110 poikaa. Halutessaan pojat voivat myös opiskella klassista yksinlaulua sekä pianonsoittoa. CM-musiikkiopistossa toimii myös 4–6-vuotiaiden laulupainotteinen musiikkileikkikoulu, joissa musiikkia harrastaa tällä hetkellä n. 130 poikaa. Musiikkileikkikoulut toimivat Itäkeskuksessa, Pakilassa, Perkkaalla, Pihlajamäessä, Tikkurilassa ja Meritullissa. Opisto tekee yhteistyötä Kaisaniemen ala-asteen koulun ja Kruununhaan yläasteen kanssa.


title: Cantores Minores

text: Cantores Minoresin vakituiseen repertuaariin kuuluvat muun muassa Johann Sebastian Bachin suurteokset (Matteus-passio ja Johannes-passio, jotka esitetään vuorovuosin, Jouluoratorio sekä H-mollimessu), kuten myös säveltäjän motetit. Muista merkittävistä kuoroteoksista voidaan mainita esimerkiksi Brahmsin ja Mozartin Requiemit. Kuoron a cappella -ohjelmisto on läpileikkaus koko klassisen kuoromusiikin historiasta, aina Orlando di Lassosta Olli Kortekankaaseen. Suomalainen kuoromusiikki on ohjelmistossa luonnollisesti vahvasti edustettuna (säveltäjinä muun muassa Einojuhani Rautavaara, Jukka Linkola, Joonas Kokkonen ja Leevi Madetoja). Jouluaikaan kuoro laulaa perinteisiä joulusävelmiä kymmenissä konserteissa. Kuoro oli mukana levyttämässä Lähetysseuran 150-vuotisjuhlalevyä "Maailman kauneimmat joululaulut" syksyllä 2009 yhdessä mm. Jari Sillanpään ja Tarja Turusen kanssa.


title: Cantores Minores

text: Kuoron viimeaikaisista musiikillisista aluevaltauksista voidaan mainita J. S. Bachin Magnificatin esittäminen vuonna 2007 ja Suomen kantaesityksensä lokakuussa 2008 saanut Robert D. Levinin täydentämä ”Suuri” C-mollimessu. Syksyllä 2009 Cantores Minores esitti muutaman vuoden tauon jälkeen Mozartin "Requiemin". Keväällä 2010 olivat ensi kertaa ohjelmistossa Bernsteinin "Chichester Psalms" ja Andrew Lloyd Webberin "Requiem". Syksyllä 2010 oli vuorossa Brahmsin "Ein deutsches Requiem", joka oli samalla kuoron edellisen johtajan professori Christian Hauschildin muistokonsertti. Teos esitettiin myös Dresdenissä yhdessä Dresdenin Kreuzkuoron kanssa marraskuussa 2010. Lokakuussa 2012 Dresdenin Kreuzkuoro saapui Cantores Minores -kuoron 60-vuotisjuhlille, joiden yhteydessä kuorot esittivät yhdessä F. Mendelssohn Bartholdyn Elias-oratorion. Lokakuussa 2014 esitettiin kahdentoista vuoden tauon jälkeen Felix Mendelssohn Bartholdyn Paulus-oratorio. Lokakuussa 2015 kuoro järjesti XI Helsingin Bach-viikon, jonka päätöskonsertissa esitettiin J. S. Bachin Messu h-molli. Marraskuussa 2015 kuoro esitti yhdessä Kaartin Soittokunnan kanssa John Rutterin Requiemin. Pyhäinpäivän aaton konsertin ohjelmassa marraskuussa 2016 oli kuorohistorian ensimmäisen kerran G. F. Händelin Messias-oratorio.


title: Cantores Minores

text:
Cantores Minores -poikakuoron yhteydessä toimii useita pienyhtyeitä kuten CM Vokaaliyhtye (SATB), CM Swing sekä jouluisin CM Tiernapojat (SATB sekä SA, TB). Lauluyhtyeet laulavat perusohjelmiston lisäksi myös kevyempää a cappella-ohjelmistoa. Myös A-kuoro esiintyy pienemmissä kokoonpanoissa (esimerkiksi noin 40 laulajan favoriittikuorona). CM-kuorolaisia esiintyy jatkuvasti myös yksityistilaisuuksissa kuten häissä ja hautajaisissa, yhtiöiden konferensseissa sekä muissa tilaisuuksissa.
Kuoro on tehnyt historiansa aikana 58 ulkomaille suuntautuvaa konserttikiertuetta, joihin kuoron johtaja valitsee kuoron joukosta 60 hengen matkakuoron, johon kuuluu n. 20 miesääntä ja 40 poikaääntä.


title: Škhara

text: Škhara (, ) on Georgian korkein vuori. Se sijaitsee Georgian Svanetian alueen ja Venäjän Kabardi-Balkarian rajalla, 88 kilometriä Kutaisin kaupungista pohjoiseen. Huippu kuuluu Suureen Kaukasukseen ja sijaitsee sen keskiosassa Euroopan korkeimman vuoren Elbrusin kaakkoispuolella. Škhara on Kaukasuksen kolmanneksi korkein vuori heti siitä muutama kilometri pohjoiseen sijaitsevan ja muutama metri korkeamman Dyhtaun jälkeen.


title: Škhara

text: Škhara on Bezingin (tai Bezengin) muurina tunnetun 12 kilometriä pitkän massiivin korkein kohta ja itäinen ankkuri. Se on suurikokoinen ja jyrkkä vuorenhuippu jäätikköalueella ja huomattava haaste vuorikiipeilijöille. Sen pohjoinen rinne (Venäjän puolella) on 1 500 metriä korkea ja sitä pitkin kulkee useita vaikeita kiipeilyreittejä. Škharan läntinen sivuhuippu on 5 068 metrin korkuinen ja oma vuorikiipeilykohteensa. Kiipeämistä koko Bezingin muurin yli pidetään "Euroopan pisimpänä, vaikeimpana ja sitovimpana tutkimusretkenä".


title: Škhara

text: Huipulle kiipesi ensimmäisen kerran vuonna 1888 koillista reittiä pitkin brittiläis-sveitsiläinen retkikunta, jonka muodostivat U. Almer, J. Cockin ja C. Roth. Reitti on edelleen yksi vuoren helpoimmista ja suosituimmista reiteistä. Bezingin muurin ylittivät kokonaisuudessaan ensimmäisen kerran itävaltalaiset K. Poppinger, K. Moldan ja S. Schintlmeister vuonna 1931.


title: Škhara

text: Venäjän puolella massiivia kiipeämistä helpottaa hyvin varustettu Bezengin leiri, jossa on majoja, kirjasto ja sauna. Georgian puoli on syrjäisempi ja raportit maantierosvoista ovat pitäneet kiipeilijät loitolla. Vain "kourallinen ihmisiä" kiipeää Škharalle vuosittain vaikeuden, korkeuden ja syrjäisen sijannin vuoksi.


title: Chanson

text:
Chanson (ransk. "laulu") tarkoittaa usein mitä tahansa laulua, jonka sanat ovat ranskaksi, mutta sillä voidaan tarkoittaa myös klassisia ranskalaisia melodisia lauluja tai polyfonisia ranskalaisia lauluja keskiajan ja renessanssin musiikissa. Vanhemmat chansonit olivat yleensä jossain formes fixesissä: balladessa, rondeaussa tai virelaissa vaikka myöhemmin muoto oli teoksissa vapaampi. Kuuluisimpia chansonsäveltäjiä olivat Guillaume Dufay, Johannes Ockeghem ja Josquin Desprez.
Chanson-tyylisiä lauluja kuunneltiin useimmiten renessanssin aikana.
Édith Piaf oli maailmankuulu chanson-laulaja.


title: BirdLife International

text: BirdLife International on kansainvälinen lintujen suojelemista edesauttava ympäristöjärjestö. BirdLife International on maailman suurin ympäristöjärjestöjen yhteenliittymä, joka toimii 120 maassa. Järjestöllä on maailmanlaajuisesti 13 miljoonaa jäsentä ja tukijaa, yli 7500 työntekijää, ja sen yhteenlaskettu budjetti on 539 miljoonaa dollaria. Järjestön perustivat vuonna 1922 Gilbert Pearson ja Jean Theodore Delacour nimellä "International Council for Bird Preservation". Toiminta loppui toisen maailmansodan jälkeen, mutta käynnistyi jälleen uudelleen vuonna 1983, ja nimi vaihdettiin nykyiseksi 1993. Järjestön nykyinen puheenjohtaja on jordanialainen Khaled Anis Irani ja toimitusjohtaja ecuadorilainen Patricia Zurita. Lintutieteellisten yhdistysten liitto (perustettu 1973) on nykyään BirdLife Internationalin täysivaltainen jäsen nimellä BirdLife Suomi.


title: Ambrosialainen kirkkomusiikki

text: Ambrosialainen kirkkomusiikki oli keskiajalla vaikuttaneista paikallisista jumalanpalvelusperinteistä tärkein heti Rooman jälkeen. Se syntyi Milanossa ja on nimetty pyhän Ambrosiuksen, Milanon piispan mukaan. Ambrosialainen kirkkomusiikki ja riitti ovat säilyneet Milanossa ja sen ympäristössä meidän päiviimme asti, vaikka sitä on pyritty vuosisatojen aikana kitkemään ja syrjäyttämään muun muassa gregoriaanisella kirkkomusiikilla.


title: Ambrosialainen kirkkomusiikki

text: Ambrosialaisessa kirkkomusiikissa käytettävät liturgiset tekstit on kirjoittanut luultavasti pyhä Ambrosius tai joku aikalainen n. vuoden 374.


title: Kansainvälinen luonnonsuojeluliitto

text: Kansainvälinen luonnonsuojeluliitto (IUCN, ) on kansainvälinen luonnonvarojen suojelemista edistävä ympäristöjärjestö. Järjestön nimi oli maaliskuuhun 2008 saakka "The World Conservation Union" () ja sitä ennen, vuoteen 1990 saakka "International Union for Conservation of Nature and Natural Resources". Vuonna 1948 perustetun järjestön päämaja sijaitsee Sveitsin Glandissa.


title: Kansainvälinen luonnonsuojeluliitto

text: Järjestön tavoitteena on edistää luonnon monimuotoisuuden suojelua ja varmistaa luonnonvarojen käyttö ekologisesti kestävällä tavalla. IUCN edistää luonnonsuojelututkimusta, toteuttaa erilaisia käytännön luonnonsuojeluhankkeita eri puolilla maailmaa ja edistää alan toimijoiden yhteisiä pyrkimyksiä kehittää ja toteuttaa luonnonsuojelua edistäviä toimintaohjelmia, lainsäädäntöä ja parhaita käytäntöjä.


title: Kansainvälinen luonnonsuojeluliitto

text: Järjestön toimikenttään kuuluvat kaikki maailman eläin- ja kasvilajit, maailman erilaiset luontokohteet eli ekosysteemit ja suuri määrä merkittäviä, ympäristöä ja kestävää kehitystä koskevia asioita. Järjestö pitää yllä lajien uhanalaisuusluokitusta ja maailman luonnonsuojelualueiden luokitusta.


title: Kansainvälinen luonnonsuojeluliitto

text: Järjestön jäsenkokoukset (maailmankongressit) pidetään joka neljäs vuosi. Vuonna 2008 kokouspaikkana oli Barcelona. Syksyllä 2012 Maailmankongressi järjestettiin Jejun saarella Etelä-Koreassa. Jäsenkokoukselle esitetyistä jäsenaloitteista on syntynyt merkittäviä kansainvälisiä sopimuksia, kuten uhanalaisten lajien kauppaa säätelevä "Villieläimistön ja -kasviston uhanalaisten lajien kansainvälistä kauppaa koskeva yleissopimus" eli CITES-sopimus.


title: Kansainvälinen luonnonsuojeluliitto

text: IUCN on maailman laajin ympäristöalan verkosto, johon kuuluu niin valtioita kuin kansalaisjärjestöjä. IUCN:ään kuuluu noin 1 200 jäsenorganisaatiota 140 maasta. Jäseninä on 90 valtiota ja 120 muuta valtion organisaatiota sekä lähes 1000 kansalaisjärjestöä ja 40 muuta organisaatiota.


title: Kansainvälinen luonnonsuojeluliitto

text: Suomesta jäsenenä on vuodesta 1968 Suomen valtio, jota edustaa ympäristöministeriö. Muita jäsenorganisaatioita ovat Suomen luonnonsuojeluliitto, Natur och miljö, WWF Suomi ja Suomen riistakeskus. Suomen luonnonsuojeluliiton edeltäjä Suomen luonnonsuojeluyhdistys oli IUCN:n perustajajäsen.


title: Kansainvälinen luonnonsuojeluliitto

text: Suomen IUCN-komitean puheenjohtaja on ympäristöneuvonantaja Matti Nummelin ulkoasiainministeriöstä. IUCN:n päättävä elin IUCN Council on hyväksynyt Suomen IUCN-komitean virallisesti kansalliseksi toimielimeksi keväällä 1999.


title: Kansainvälinen luonnonsuojeluliitto

text: Järjestön kuuden komission jäseninä on yli 10 000 vapaaehtoista asiantuntijaa ja tutkijaa noin 180 maasta. Komissioiden aihealueet ovat:


title: Kansainvälinen luonnonsuojeluliitto

text: IUCN ja Euroopan komissio lanseerasivat vuonna 2004 Countdown 2010 -nimisen aloitteen, jonka tarkoituksena on kiinnittää kansalaisten, yritysten, kuntien ja muiden toimijoiden sekä median huomio keinoihin, joilla voidaan pysäyttää luonnon monimuotoisuuden köyhtyminen. Kukin EU-maa on vuorollaan vastuussa aloitteen eteenpäin viemisestä EU-puheenjohtajuutensa aikana.


title: Alppiniitty

text: Alppiniitty on korkealla merenpinnasta puurajan yläpuolella sijaitseva ruohoinen niitty. Niityllä saattaa olla harvassa esimerkiksi pensaita, ja niittyjä käytetään usein karjan laitumena. Alppiniityt kuuluvat WWF:n biomiluokitukseen. Nimensä alppiniitty on saanut Alpeilta, mutta niitä esiintyy vuoristoisilla alueilla ympäri maailmaa.


title: Conchita Supervia

text: Conchita Supervia (9. joulukuuta 1896 Barcelona – 30. maaliskuuta 1936) oli espanjalainen mezzosopraano, joka oli tunnettu vangitsevasta persoonallisuudestaan niin lavalla kuin sen ulkopuolella ja persoonallisesta äänestään. Hän lauloi paljon Gioacchino Rossinin oopperoita, ja teki näin säveltäjän työtä tunnetuksi. Supervia teki debyyttinsä Buenos Airesin Teatro Colónissa vain 15-vuotiaana 1910.


title: Conchita Supervia

text: Conchita Supervia kuoli traagisesti synnyttäessään toista lastaan maaliskuussa 1936.


title: Sequentia

text: Sequentia (lat. "[jotain] seuraava"; suomeksi on käytössä myös muoto sekvenssi) on latinankielinen runo, joka on kirjoitettu ei-klassisessa runomitassa ja usein kristillisestä aiheesta.


title: Sequentia

text: Sequentiat olivat erityisen suosittuja 900–1200-luvuilla, jolloin niitä esitettiin messun halleluja-osan jälkeen. Sequentia kehittyi halleluja-laulun loppuun lisätystä juhlallisesta pitkästä melismasta, johon alettiin lisätä uusia sanoja. Vastauskonpuhdistuksen aikana Trenton kirkolliskokouksessa (1545-1563) pyrittiin katolisen kirkon jumalanpalveluskäytäntöä yhtenäistämään, ja suurin osa sequentia-runoista jätettiin pois. Trenton kirkolliskokous hyväksyi tridentiinisen messun osina käytettäväksi vain neljä sekvenssiä:Vuonna 1727 käyttöön hyväksyttiin vielä viides sekvenssi, Stabat Mater, jota voidaan käyttää vapaaehtoisena Marian kärsimyksen muistopäivänä.


title: Aristoteleen biologia

text: Aristoteleella biologia liittyy läheisesti filosofiaan sekä muihin luonnontieteisiin. Vaikka Aristoteles tunnetaan ennen kaikkea filosofina, häntä voidaan pitää myös länsimaisen tieteen ensimmäisenä biologina. Jo ennen häntä useat luonnonfilosofit ja lääkärit olivat tehneet huomioita kasvi- ja eläinkunnasta, mutta kukaan heistä ei ollut harjoittanut samanlaista systemaattista ja kriittistä empiiristä tutkimusta biologisista ilmiöistä. Aristotelesta voidaan pitää erityisesti eläinopin ja botaniikan perustajana.


title: Aristoteleen biologia

text: Aristoteleen biologian tunteminen antaa paitsi kuvan luonnontieteen historiasta ja filosofiasta, myös auttaa ymmärtämään hänen muita töitään. Monet keskeiset biologiset konseptit esiintyvät myös Aristoteleen muissa kirjoituksissa, kuten psykologiaa, etiikkaa ja metafysiikkaa käsittelevissä teoksissa. Biologisissa teoksissaan Aristoteles kirjoitti laajasti erityisesti eläinten lajeista, rakenteesta, syntymisestä ja kehittymisestä. Biologisia tutkimuksia hän harjoitti sekä havainnoimalla että suorittamalla leikkauksia eri eläimillä.


title: Aristoteleen biologia

text: Huomattava osa, noin kolmannes, Aristoteleen säilyneistä teoksista käsittelee biologiaa, ja noin neljännes eläinoppia. Nämä tutkielmat ovat todennäköisesti peräisin Aristoteleen varhaisemmilta vuosilta, jolloin hän suoritti luonnontieteellisiä tutkimuksia muun muassa Kallonínlahdella Lesboksella, eikä vielä johtanut Lykeionin peripateettista koulua Ateenassa. Tuona aikana hän tutki yli 500 eri eläinlajia, joita hän tarkkaili itse tai joita Aleksanteri Suuren alaiset toimittivat hänelle. Aristoteles suoritti ruumiinavauksia ja leikkauksia eläimillä — ihmisten ruumiinavaukset eivät kuitenkaan olleet tuolloin sosiaalisesti hyväksyttyjä.


title: Aristoteleen biologia

text: Tutkijat ovat kuitenkin osittain eri mieltä siitä, mitkä teokset tulisi lukea juuri biologisiin kirjoituksiin. Aristoteleelle oli tyypillistä, että hän sovelsi samaa perusfilosofiaa ja systemaattista lähestymistapaa useisiin eri tieteenaloihin. Hän esimerkiksi käytti usein biologisia käsitteitä kuvatessaan mielenfilosofian tai metafysiikan alaan kuuluvia ilmiöitä, ja vastaavasti metafysiikan käsitteitä käsitellessään biologisia ilmiöitä. Yksi esimerkki on sielun käyttäminen enemmänkin biologis-fyysisenä kuin teologisena käsitteenä. Tämän johdosta on vaikeaa vetää rajaa sille, mikä Aristoteleen töistä tulisi laskea kuuluvaksi juuri biologian alaan, ja mikä esimerkiksi psykologiaan, mielenfilosofiaan tai metafysiikkaan.


title: Aristoteleen biologia

text: Yleensä Aristoteleen biologisiin kirjoituksiin luetaan ainakin "Eläinoppi", "Eläinten osista", "Eläinten liikkeestä", "Eläinten kehittymisestä", "Eläinten syntymisestä" ja "Kasveista", sekä useat "Pieniin tutkielmiin" kuuluvat kirjoitukset, ennen kaikkea "Elämän pituudesta ja lyhyydestä", "Elämästä ja kuolemasta" ja "Hengittämisestä". Näiden lisäksi myös suuri osa psykologian alan teoksista, merkittävimpänä "Sielusta", voidaan lukea myös biologian alaan. Lisäksi useat Aristoteleen kadonneista teoksista käsittelivät biologiaa. Näistä teoksista tunnetaan ainoastaan niiden nimiä, kuten Diogenes Laertioksen mainitsemat "Leikkelyitä", joka käsitteli oletettavasti anatomiaa, "Hedelmättömyydestä", "Yhdistetyistä eläimistä" ja "Kirjoitus fysiognomiasta".


title: Aristoteleen biologia

text: Aristoteles katsoi, että biologista tutkimusta voidaan tehdä kahdella tasolla: joko 1) erikoistumalla yhteen lajiin ja hankkimalla siitä eksaktia tieteellistä tietoa ("spesialistin" rooli), tai 2) tekemällä yleistä tutkimusta kaikista lajeista ja pyrkimällä ymmärtämään kokonaisuus ja lajien yhteiset piirteet ("generalistin" rooli). Kummatkin roolit olivat tarpeellisia, eivätkä yksinään teitä totuuteen.


title: Aristoteleen biologia

text: Aristoteles jakoi myös biologisen tutkimuksen vaiheet kahteen vaiheeseen, toisaalta 1) etsimiseen ja löytämiseen, jossa edetään geneettisessä järjestyksessä, ja toisaalta 2) lopullisen tuloksen esittämiseen, jossa edetään loogisessa järjestyksessä. Etsimisvaiheessa spesialisti tutkii ilmiöitä niin suurella tarkkuudella kuin mahdollista, kun taas generalisti käyttää tietojaan hyödyksi tekemällä valintoja sen suhteen, mitkä havainnot ovat merkittäviä. Pyrkimyksenä oli ottaa joku havaittu ilmiö ja löytää sille joku kausaalinen selitys. Tämä voitiin tehdä aristoteelisen logiikan mallin mukaan induktiolla, jossa edetään yksittäisestä yleiseen. Kun on päästy yleiseen, on muodostettu kattava ymmärrys jostain ilmiöstä. Esimerkiksi jos haluttiin selvittää, nukkuvatko kalat, tuli tarkkailla yksittäisiä kaloja ja katsoa, täyttääkö niiden käytös joskus unen tunnusmerkit. Niiden käyttäytymisestä tehtiin johtopäätös yleisestä tutkimustuloksesta.


title: Aristoteleen biologia

text: Lopullisten tulosten esittämisvaiheessa pyritään löytämään selitys sille, miksi yleinen tutkimustulos on sellainen kuin se on. Esimerkiksi, kun havaittiin, että kalat nukkuvat, tämän jälkeen tuli jatkaa kysymällä miksi niiden tarvitsee nukkua? Oliko syynä se, että niiden täytyy kerätä voimia, kuten nukkuvien ihmisten? Oliko nukkuminen kaloille vaarallista ja jos oli, niin millä tavalla? Mitä ne tekivät välttääkseen syödyksi tulemisen unen aikana? Näin tutkijan tuli palata etsimisvaiheeseen yhä uudestaan ja uudestaan löytääkseen selityksiä syntyneille uusille kysymyksille.


title: Aristoteleen biologia

text: Systematiikka on tieteenala, joka tutkii eliöiden biologista luokittelua eli taksonomiaa. Filosofina Aristoteles käsitteli luokittelua eli kategorioita erityisesti logiikkaa käsittelevässä teoksessaan "Organon". Luokittelussa oli keskeistä löytää kullekin asialle joku mahdollisimman läheinen luokka, johon sen voi sijoittaa. Esimerkiksi ihmiset olivat laji ("species"), joka oli elävä ja aistiva — lähin ryhmä oli siis eläimet ja tarkemmin verelliset eläimet. Lähintä ryhmää kutsuttiin suvuksi ("genus"), josta laji oli osajoukko.


title: Aristoteleen biologia

text: Näin luokittelussa tulee keskeiseksi eron havaitseminen. Esimerkiksi ihmisen tapauksessa tulisi määritellä, mikä erottaa ihmiset muista eläimistä. Aristoteleelle tämä erottava tekijä oli järki. Ihmisen määritelmäksi tuli siis järjellinen eläin. Tällöin "ihminen" on laji, "eläin" suku ja "järjellisyys" ero. Vastaavalla tavalla Aristoteles sovelsi luokittelua kaikkeen biologiaan, määritellen suhteita ja yhteyksiä erityyppisten eläinten välille. Hän ei kuitenkaan luonut täydellistä luokittelujärjestelmää, joka olisi kuvannut kaikki eläimet, vaan loi tällaiselle luokittelulle teoreettisen pohjan, jota voitiin käyttää ohjeena luokittelujärjestelmän tekemisessä.


title: Aristoteleen biologia

text: Aristoteleen luokittelujärjestelmä erosi hänen edeltäjiensä käyttämistä erityisesti siinä, että hän käytti luokittelun perusteena ensimmäisenä eläinten toiminnallisia ominaisuuksia, kun taas hänen edeltäjänsä olivat käyttäneet ei-toiminnallisia ominaisuuksia, kuten eläinten asuinpaikkoja ja kasvien kasvupaikkoja. Yleisen Aristotelesta edeltäneen teorian mukaan eläimet oli jaettu maalla, merellä ja ilmassa eläviin. Jotta myös neljäs elementti, tuli, saataisiin käyttöön, oli kuviteltava myös tuleen liittyviä eläimiä, kuten feeniks-lintu. Aristoteles perusti luokittelunsa sen sijaan eläinten ruumiinosiin. Menetelmä mahdollisti sen, että samalla tavalla toimivia eläimiä voitiin tutkia yhdessä.


title: Aristoteleen biologia

text: Aristoteleen luokittelussa ylimmät luokat olivat verelliset ja verettömät eläimet. Tämä vastaa jotakuinkin nykyistä jaottelua selkärankaisiin ja selkärangattomiin. Aristoteleen järjestelmässä oli myös luokka välimuodoille, joissa on kummankin pääluokan piirteitä.Aristoteleen saavutuksissa merkittävintä oli se, että hän yhdisteli havaintoja kriittisen tieteellisen metodin ja systemaattisen kategorioinnin hyödyntämiseen, ja kykeni tällä tavalla ratkaisemaan sekä biologisia ongelmia että yhdistämään niitä ihmiselämässä kohdattuihin ongelmiin. 2300 vuotta myöhemmin on luonnollisesti melko helppo sanoa, missä Aristoteles oli oikeassa ja missä väärässä.


title: Aristoteleen biologia

text: Yhtenä merkittävimmistä virheistä voidaan pitää sitä, että Aristoteles ajatteli ajattelun sijoittuvan sydämen ympärillä olevalle alueelle, eikä aivoihin, jota hän piti elimistöä viilentävänä elimenä. Toiseksi, hän ajatteli miesten olevan lämpimämpiä kuin naisten. Tosiasiassa tilanne on päinvastoin. Kolmanneksi, hän laittoi liikaa painoa miehen osuudelle lisääntymisessä. Hänen mukaansa miehet tarjoavat hedelmöittymiselle vaikuttavan, muotoa antavan ja lopullisen syyn, kun taas naiset tarjoavat sille vain materiaalisen syyn — eli miehet antavat lapselle muodon ja naiset aineen. Neljänneksi, hän erehtyi useissa pienissä yksityiskohdissa. Yleisesti viitataan hänen virheelliseen väitteeseensä, jonka mukaan naisilla olisi vähemmän hampaita kuin miehillä. Viidenneksi, hän opetti, että syntymistä voi tapahtua spontaanisti. Esimerkiksi hän havaitsi, että eläinten lannasta saattoi syntyä kärpäsiä, vaikka huolellisellakaan tarkkailulla ei voitu havaita yhdenkään kärpäsen paritelleen ja munineen lantaan. Hänelle ei ilmeisesti tullut mieleen, että lannassa saattoi olla jo valmiiksi munia.


title: Aristoteleen biologia

text: Tällaiset virheet johtuivat yleensä joko a priori -tyylisestä päättelystä, kuten "naiset ovat kylmempiä ja epätäydellisemmin muotoutuneita kuin miehet" tai hänen käyttämästään metodista, jolla lähestyttiin sellaisia asioita joita ei voinut havaita, kuten ihmisen hedelmöittymisen tapauksessa.


title: Aristoteleen biologia

text: Laajojen tutkimusten ansiosta Aristoteles oli kuitenkin myös oikeassa monessa asiassa. Tämä oli ennen kaikkea hänen suorittamiensa lukuisten ruumiinavauksien ansiota. Hän leikkasi muun muassa kananmunia tarkkaan harkituin väliajoin tarkkaillakseen, kuinka elimet kehittyivät. Ensimmäisenä elimenä hän katsoi havainneensa sydämen. Tosiasiassa kyseessä oli kuitenkin selkäydin, mutta eron havaitseminen ei ollut mahdollista hänen aikansa tekniikalla. Myöhemmin avatuissa munissa hän havaitsi uusia elimiä. Tämän perusteella hän kehitti oman ns. epigeneettisen teoriansa elinten kehittymisestä hierarkkisessa järjestyksessä. Teoria asettui vastustamaan hänen aikanaan suosittua teoriaa, jonka mukaan kaikki elimet syntyvät samalla hetkellä ja niiden kehittyminen on ainoastaan niiden kasvamista. Tämä teoria eli silti 1700-luvulle saakka.


title: Aristoteleen biologia

text: Aristoteles osui oikeaan myös useissa lisääntymistä koskevissa teorioissa. Yksi koski koirahaita ("mustelus laevis"). Laji on sisäisesti muniva, mutta ulkoisesti eläviä poikasia synnyttävä. Aristoteles saattoi päätyä tällaiseen havaintoon ainoastaan huolellisella tarkkailulla ja leikkauksilla. Toinen koski mustekalojen monimutkaista lisääntymismenetelmää, "hektokotylisaatiota". Nykyaikainen tiede osoitti teorian lopullisesti oikeaksi vasta vuonna 1959. Kolmas koski mehiläisten lisääntymistä. Hän havaitsi oikein, että mehiläiset jakaantuvat kolmeen luokkaan, hedelmättömiin työläisiin, kuhnureihin ja kuningattareen (jota hän kutsui kuitenkin kuninkaaksi, koska sillä on piikki, eikä naarailla yleensä ole luonnossa puolustusaseita). Aristoteles oli oikeassa työläisten hedelmättömyyden suhteen, mutta erehtyi luulemaan, että kuhnurit ja kuningattaret lisääntyvät itsekseen, ei keskenään.


title: Aristoteleen biologia

text: Aristoteleen monille biologisille tieteille luoma pohja säilyi lähes sellaisenaan lähes 2000 vuotta, kunnes vasta renessanssin ja tieteellisen vallankumouksen aikana asioita alettiin tutkia kokonaan uudelta pohjalta.


title: Paavo Liski

text: Paavo Antero Liski (4. heinäkuuta 1939 Vuoksela – 8. marraskuuta 2005 Helsinki) oli suomalainen näyttelijä, teatteriohjaaja, teatterinjohtaja sekä professori.


title: Paavo Liski

text: Koulutukseltaan Liski oli filosofian maisteri. Hän aloitti ammattiteatteriuransa Turun kaupunginteatterissa 1963 näyttelijä-dramaturgina. 1968–1972 hän toimi Kuopion Yhteisteatterissa (nyk. Kuopion kaupunginteatteri) ohjaajana ja näyttelijänä. Vuonna 1972 Liski nimitettiin vastavalmistuneen Oulun kaupunginteatterin teatterinjohtajaksi. Vuodesta 1975 Liski toimi Helsingin kaupunginteatterin johtajana. Vapaaksi taiteilijaksi Liski jättäytyi vuonna 1983 ohjaten Suomen eri teattereissa sekä näytellen useissa tv- ja elokuvatuotannoissa. Hän ohjasi myös Marin ja Petroskoin Kansallisessa teatterissa. Liski ohjasi muun muassa "Kalevala"-aiheisia näytelmiä. Vuonna 2002 hän sai elämäntyöstään kirkon kulttuuripalkinnon.


title: Paavo Liski

text: Vuonna 1986 Liski sai parhaan miespääosan Jussin roolistaan Rauni Mollbergin ohjaaman "Tuntemattoman sotilaan" Antti Rokkana. Liski oli kysytty ja pidetty puhuja ympäri Suomen, teemoinaan Karjala-kysymys, kulttuuri, teatteri, sivistys, Suomi ja suomalaisuus. Paavo Liskin poika Petri Liski on Suomen Kansallisteatterin näyttelijä.


title: Paavo Liski

text: Ennen kuolemaansa Liski näytteli draamasarjassa "Salatut elämät" Ulla Taalasmaan kihlattua Yrjö Merilää. Hahmon oli tarkoitus jatkaa sarjassa, mutta Liskin kuoltua myös roolihahmo kuoli. Paavo Liskin poika Petri Liski näytteli sarjassa Juha Viljasta vuosina 2004–2005. Liskin viimeiseksi elokuvaksi jäi "Rock’n Roll Never Dies" (2006).


title: Paavo Liski

text: Liski on haudattu Hietaniemen hautausmaan Taiteilijainmäelle.


title: Välimerentaateli

text: Välimerentaateli eli taatelipalmu ("Phoenix dactylifera") on taatelien ("Phoenix") sukuun kuuluva puu. Se on hedelmiensä eli taatelien takia kasvatettu hyötykasvi. Koska sitä on viljelty niin pitkään, alkuperäistä esiintymisaluetta ei tunneta tarkkaan. Pohjoisen Afrikan keitaita ja Persianlahden seutua on esitetty. Viljelystä on arkeologisia jäänteitä 4000 vuotta eaa.


title: Välimerentaateli

text: Välimerentaateli on keskikokoinen puu, 15–25 m korkea. Lehdet ovat jopa 3 m pitkät, ja niissä on 20 cm pitkiä pari senttimetriä leveitä lehdyköitä. Sylinterinmuotoiset, 3–7 cm pitkät hedelmät kasvavat terttuina. Ne ovat luumarjoja, ja niissä on pitkulainen siemen sisällä.


title: Välimerentaateli

text: Suomeen tuodaan taateleita yleensä auringossa kuivattuina. Vuonna 2012 suurimpia taatelintuottajamaita olivat YK:n elintarvike- ja maatalousjärjestön (FAO) tilaston mukaan Egypti, Iran, Saudi-Arabia, Algeria, Irak ja Pakistan.


title: Lahden Sininen

text: Lahden Sininen oli lahtelaisen Mallasjuoma-panimon olutmerkki, joka perustettiin 1935 Lahden Erikoisolut III:na. Sen etiketti ja korkki olivat väriltään sinisiä. Tästä olut sai puhekielessä nimityksen Lahden Sininen, joka myöhemmin otettiin viralliseksi nimitykseksi. Hartwall osti Mallasjuoma-panimon vuonna 1988, ja vuonna 1997 Lahden Sinisen valmistus lopetettiin. Olut oli tyypiltään pils-olut. Runsaasti mainostetut olutmerkit tekivät 1960- ja 1970-luvulla Lahtea tunnetuksi yhdessä Salpausselän kisojen kanssa.


title: Lahden Sininen

text: Hartwall palautti Lahden Sinisen takaisin tuotantoon nimellä Sininen 25. maaliskuuta vuonna 2008. Olutharrastajien mielestä puolen litran tölkeissä myytävä 4,5 % vahvuinen uudestaan lanseerattu olut on "hyvin miedosti humaloitu" ja "vaahdoltaan niukka". Hartwallin Sinisen raaka-aineita ovat vesi, ohramallas, ohratärkkelys, humala sekä hapettumisenestoaineet E300 ja E224. Kesäkuussa 2012 kauppoihin saapui myös pienemmissä 0,33 litran tölkeissä myytävä miedompi 3,5 % Sininen "kakkosolut".


title: Bogor

text: Bogor on Indonesian Länsi-Jaavan provinssin suurimpia kaupunkeja lähes 800 000 asukkaallaan. Kaupunki sijaitsee noin 60 km etelään Jakartasta ja kuuluu siten sen vaikutuspiiriin. Sinne on pääkaupungista vajaan tunnin matka junalla tai linja-autolla. Kaupunki on Jakartan ja Bandungin välisen maantien varrella. Alue on hyvin sateista, jopa niin sanottuna kuivana kautena sataa päivittäin. Bogor on kaupunki, jossa lienee ukkosmyrskyjä eniten maailmassa. Kaupunki on tulivuorten ympäröimä.


title: Bogor

text: Kaupungin kieli on sundan paikallinen Bogorin murre, vaikka jo Jakartassa kuulee enemmän indonesiaa.


title: Bogor

text: Historiallisesti paikalta tunnetaan Tarumanegara, joka oli 1500 vuotta sitten koko Indonesian toiseksi suurin hinduvaltio Borneolla sijaitsevan Kalimantanin jälkeen. Tältä ajalta on peräisin seudulla tavattavia kivikirjoituksia, jotka on kirjoitettu sanskritin kielellä. Vuonna 1482 tiedetään paikalla vaikuttaneen Siliwagin kuningaskunnan.


title: Bogor

text: Hollantilaiset siirtomaaisännät antoivat kaupungille nimen Buitenzorg, joka tarkoittaa suunnilleen huoletonta. Lyhyen brittiherruden aikana 1811–1816 paikalla vaikutti Sir Thomas Stamford Raffles, jonka mukaan on nimetty maailman suurin tunnettu kukka, "Rafflesia arnoldii".


title: Bogor

text: Kasvitieteellä on muutenkin Bogorissa valtaisa merkitys. Jo 8. toukokuuta 1817 avattiin suuri 87 hehtaarin kasvitieteellinen puutarha. Sieltä voi löytää rafflesian lisäksi suuren Amorphophallus titanum -lajin sekä yli 200 palmulajia ja lähes 900 eri orkideaa.


title: Kevin Kline

text: Kevin Delaney Kline (s. 24. lokakuuta 1947 Saint Louis, Missouri, Yhdysvallat) on yhdysvaltalainen näyttelijä, koomikko ja laulaja. Hänet on palkittu uransa aikana muun muassa Oscarilla ja kahdella Tonylla. Hän on näytellyt muun muassa elokuvissa "Sofien valinta" (1982), "Huuto vapaudelle" (1987), "Kala nimeltä Wanda" (1988), "Wild Wild West" (1999), "Näin ystävien kesken" (2011) ja "Ricki and the Flash" (2015).


title: Kevin Kline

text: Vuonna 2017 Kline näytteli Bellen isää Mauricea musikaalielokuvassa "Beauty and the Beast – Kaunotar ja hirviö".


title: Kevin Kline

text: Hänen isänsä oli Saksan juutalainen ja äiti Irlannin katolilainen, joten hänellä on monikulttuurinen tausta.


title: Kevin Kline

text: Kline opiskeli Indianan yliopistossa, muttei valmistunut. Hän kiinnostui enemmän teatterista. Hän sai stipendin 1972 vasta perustettuun Juilliard Drama Schooliin New Yorkiin. Sen jälkeen hän teki klassisia näytelmärooleja kuten Anton Tšehovin Kolmessa sisaressa ja Shakespearen näytelmissä ja sai Tony-palkintoja. Hollywoodin kykyjenetsijöitä hän on vältellyt, mistä tulee lempinimi "Kevin Decline".


title: Kevin Kline

text: Vuonna 1988 hänet palkittiin parhaan miessivuosan Oscarilla elokuvasta "Kala nimeltä Wanda".


title: Kevin Kline

text: Kline on ollut naimisissa näyttelijä Phoebe Catesin kanssa vuodesta 1989 lähtien. Heillä on lapset Owen Kline (s. 1991) ja Greta Kline (s. 1994).


title: Kiantajärvi

text: Kiantajärvi sijaitsee Suomussalmella, Kainuussa. Järven pinta-ala on 191 neliökilometriä ja sen suurin pituus on noin 45 km. Järvi on pohjoisosastaan kaksihaarainen ja sen itäisimmät osat ulottuvat noin kahden kilometrin päähän Venäjän rajasta. Kiantajärvi jakaantuu useisiin erillisiin altaisiin ja järven pohjan muodot ovat erittäin vaihtelevia matalikkoineen ja jyrkkine syvänteineen.


title: Kiantajärvi

text: Kiantajärveä säännöstellään voimakkaasti järven alapuolella sijaitsevien useiden vesivoimaloiden avulla. Pinnankorkeuden alin säännöstelyraja on 195,5 m merenpinnan yläpuolella ja ylin vastaavasti 199,5 m. Vuotuinen vedenkorkeuden vaihteluväli on siis enimmillään neljä metriä. Kiantajärven vedet purkautuvat kohti Oulujärveä Ämmäkoskeen vuonna 1959 valmistuneen Ämmän voimalaitoksen kautta. Joen keskimääräinen sekuntivirtaama on 20–70 kuutiota. Nykyisin järvi on paitsi voimatalouden vesivarasto myös tärkeä veneily- ja vapaa-ajankalastusalue.


title: Kiantajärvi

text: Esihistoriallisia, muun muassa kivikautisia yli 4000 vuotta vanhoja asuinpaikkoja on Kiantajärvellä ja sen rannoilla, tunnetuimmat niistä Kalmosärkässä, Vanhassa Kirkkosaaressa, Kukkosaaressa sekä Ämmänsaaren nykyisen keskustan alueella. Myöhemmin järven rannoilla on tuotettu paljon tervaa.


title: Kiantajärvi

text: Ämmän ruukki, järvimalmista rautaa jalostanut tehdas toimi järvestä laskevassa Ämmäkoskessa vuosina 1841–1878. Ilmari Kiannon kirjailijakoti Turjanlinna sijaitsi Niskanselän itärannalla Hulkonniemellä. Kiannon hauta on Turjanlinnan edustalla olevassa Niettussaaressa.


title: Kiantajärvi

text:
Talvisodan aikana järvi joutui sotanäyttämöksi, kun neuvostoliittolainen 163. divisioona, jonka pääosat saapuivat Juntusrannan suunnalta ja osa Raatteentietä, miehitti kirkonkylän ympäristön ja otti varsinkin Juntusrannassa paljon siviilejä vangeiksi.
Kiantajärven Niskanselkä ja Haukiperä toimivat luonnollisena puolustuslinjana. Venäläiset pääsivät talvisodassa pisimmillään järven lounaisrannalle kirkonkylän kohdalla kapeassa Haukiperässä, mutta hyökkäys torjuttiin. Suomussalmen taistelujen loppuvaiheessa 29. joulukuuta 1939 kirkonkylään ja Hulkonniemelle saarroksiin joutuneista venäläisistä pääosa vetäytyi Suomussalmelta Kiantajärven jäätä pitkin koilliseen. Uhkan poistuttua suomalaisten huomio kääntyi Raatteen tielle.


title: Noob

text: Noob (n00b, naabi, nuubi, nyyppä) on nettislangia, joka tarkoittaa uutta pelaajaa negatiivisessa mielessä: pelaaja ei ole innokas oppimaan uutta. Noobin uskotaan olevan lyhenne englanninkielen sanasta: ”newbie”. Suomalainen versio termistä on nyyppä.


title: Lidija Jusupova

text: Lidija Muhtarovna Jusupova (, s. 15. syyskuuta 1961) on tšetšenialainen ihmisoikeusasianajaja ja -aktivisti. Jusupova on venäläisen Memorial-ihmisoikeujärjestön Groznyin toimiston johtaja. Vuonna 2005 hänelle myönnettiin Thorolf Rafton muistopalkinto hänen toiminnastaan Tšetšenian sodan unohdettujen uhrien puolestapuhujana sekä ihmisoikeusrikkomusten dokumentoijana.


title: Groznyi

text: Groznyi (, , "Sölƶa-Ġala") on Pohjois-Kaukasiassa sijaitsevan, Venäjän federaatioon kuuluvan Tšetšenian tasavallan pääkaupunki. Vuoden 2010 väestönlaskun mukaan kaupungissa asui 271 573 ihmistä.


title: Groznyi

text: Kaupunki perustettiin Kaukasian sodan alussa vuonna 1818 sotilaalliseksi tukikohdaksi (Groznaja krepost, julma linnoitus). Vuonna 1870 linnoituksesta tehtiin kaupunki Groznyin nimellä. Tšetšeeniksi se tunnettiin nimellä Sölƶ-Ġala (Соьлж-ГІала).


title: Groznyi

text: Kaupungissa oli elokuussa 1958 viikon mittainen etnisten levottomuuksien aalto. Se sai alkunsa Tšetšeno-Ingušetija ASNT:n uudelleenperustamisesta ja tšetšeenien paluusta kotiseuduilleen karkotuksesta, jonka jälkeen monet paluumuuttajat jäivät työttömiksi ja asunnottomiksi. Yhden venäläisen murhan jälkeen väkijoukko lynkkasi tšetšeenin ja valtasi hallintorakennukset ja vaati Groznyin oblastin palauttamista ja tšetšeenimuuton säätelyä.


title: Groznyi

text: 1990-luvulla kaupunki kärsi pahoin kahdesta sodasta, jotka juontuivat Tšetšenian itsenäistymispyrkimyksiin Venäjästä. Vuoden 1994 taistelut raunioittivat kaupungin jo lähes täysin. Vuonna 1999 Venäjän joukot saartoivat kaupungin. 6. joulukuuta 1999 he pudottivat kaupunkiin lentolehtisiä, jotka sisälsivät dramaattisen uhkavaatimuksen: kaupungissa vielä olevien oli poistuttava lauantaihin 11. joulukuuta mennessä tai heidät tuhottaisiin. Läntisten lähteiden mukaan Groznyissa oli tuolloin 50 000 ihmistä. Huolimatta länsimaiden ja ihmisoikeusjärjestöjen vetoomuksista Venäjä hyökkäsi kaupunkiin.


title: Groznyi

text:
Separatistisen Itškerian tšetšeenitasavallan (1991–2007) antama nimi kaupungille, "Dƶoxar-Ġala" (Джохар-Гӏала), oli kunnianosoitus separatistisen ensimmäiselle presidentille Džohar Dudajeville.
Venäjän Tšetšenian tasavallan hallitus puolestaan ehdotti vuonna 2005 kaupungin uudeksi nimeksi "Ahmat-Gala"a Ahmat Kadyrovin mukaan.


title: Groznyi

text: Oheinen taulukko kuvaa Groznyin väkiluvun kehitystä.


title: Groznyi

text: Groznyin lentoasema avattiin uudelleen vuonna 2006 toisen Tšetšenian sodan yhä jatkuessa, kun kenttä oli ollut vuosikymmenen suljettuna. Kaupungin pääkatu nimettiin lokakuussa 2008 Vladimir Putinin mukaan Prospekt Putinaksi. Groznyissa on muutama pilvenpiirtäjä ja kaupunki on 2000-luvulla rakennettu paljolti uudelleen.


title: Groznyi

text: Kaupungin näkyvimpiin kohteisiin lukeutuu "Ahmat Kadyrovin moskeija Tšetšenian sydän" (2008), Tähän Venäjän kymmenen merkittävimmän nähtävyyden joukkoon valittuun rakennukseen sopii samanaikaisesti 10 000 henkeä. Se on yhdessä esikuvansa, Euroopan-puoleisen Istanbulin Sinisen moskeijan kanssa Euroopan suurimpia moskeijoita, joskin on pienempi kuin Rooman moskeija ja Dagestanin Mahatškalan suuri moskeija (17 000 rukoilijalle).


title: Groznyi

text: Mittasuhteiltaan yli kaksi kertaa isälleen omistettua moskeijaa suurempi on valtionpäämies Ramzan Kadyrovin käyttöönsä rakennuttama "Tšetšenian valtionpäämiehen residenssi", käytännössä hulppea ja uusi presidentinpalatsi. Lisäksi on rakennettu esimerkiksi runsaan 30 000-istuinpaikan yleisurheilustadion Ahmat Arena. Se on Venäjän pääsarjassa pelaavan jalkapalloseura FK Terek Groznyin kotikenttä.


title: Luettelo pisimpään maalinsa tyhjänä pitäneistä jalkapallomaalivahdeista

text: Luettelossa on lueteltu yli tuhat minuuttia ilman päästettyä maalia yhtäjaksoisesti pelanneet pääsarjatason jalkapallomaalivahdit. Useamman kerran saavutukseen yltäneet on mainittu ainoastaan parhaan suorituksensa mukaan. Ensimmäisenä suoritukseen ylsi skotlantilainen Charles Shaw 1913–1914.


title: Munuaispaise

text: Munuaispaise on munuaisten märkäpesäke. Se voi tulla esimerkiksi munuaistulehduksen yhteydessä. Munuaispaiseen oireita ovat mm. kuume, kipu vatsassa, painon menetys ja pahoinvointi. Potilaalla virtsaaminen voi tuntua kivuliaalta, ja virtsa voi sisältää verta. Munuaispaise hoidetaan suonensisäisillä antibiooteilla.